APABILA MUHYIDDIN TURUN PADANG…

Semalam Muhyiddin Yassin meluangkan masa melawat pasar malam popular di Jalan Tuanku Abdul Rahman, Kuala Lumpur untuk membeli beberapa juadah sambil beramah mesra dengan peniaga serta orangramai di situ.
Untuk tahun 2016 ini, Muhyiddin belum lagi bercakap soal politik dan kedudukannya kerana didakwa melakukan kesalahan berikutan ucapannya di Kelab Sultan Sulaiman, Kampung Baru juga tidak diketahui lagi sama ada akan diambil tindakan disiplin oleh MT UMNO atau sebaliknya.
Jelas dapat dilihat, meskipun dipecat daripada jawatan kerajaan, popularitinya di hati rakyat sentiasa meningkat. Gambar-gambar ini menceritakan segala-galanya.
Malah gambar-gambar itu yang disiarkan di laman Facebook bekas Timbalan Perdana Menteri itu sehingga ini sudah mendapat lebih 28,500 “likes” dan komen-komen yang menyokongnya.
Mungkin ada baiknya, selain bercakap soal politik dan negara di waktu-waktu yang sesuai, Muhyiddin perlu lebih kerap turun padang ke tempat-tempat tumpuan ramai untuk beramah mesra dengan rakyat bagi memahami dengan lebih dekat lagi perasaan mereka.
Sambil itu, jika ada kesempatan luangkan masa juga untuk minum-minum dengan mereka dan jika ada pertanyaan mengenai Najib, 1MDB, derma RM2,600 juta dan sebagainya, ambillah peluang untuk menjelaskan mengenai kedudukan sebenarnya secara santai.
Tengoklah…jika lebih selalu bersama rakyat begitu, tentu selepas ini ada yang akan turun padang juga sama seperti yang dilakukan Muhyiddin itu. (SH 10/01/2016).

0

0

votes
Article Rating
Kongsikan artikel ini


NAMPAKNYA ORANG POLITIK YANG BERNIAGA PERLU MULA MENJAUHI ZAHID HAMIDI

Sehingga ini Timbalan Perdana Menteri, Ahmad Zahid Hamidi belum lagi membuat apa-apa pembetulan atau penafian berhubung  kenyataannya  agar pemimpin dan ahli politik jangan terlibat dalam dunia perniagaan.
Melainkan jika ada penjelasan sama ada kenyataannya itu sekadar gurauan, disalah lapor oleh media atau dipetik di luar konteks yang sepatutnya, bermakna apa yang diperkatakan itu masih lagi boleh dianggap sebagai betul dan sah.
Dengan itu, semua pemimpin dan ahli politik dalam UMNO haruslah mengambil maklum akan pendirian terbaru Zahid mengenai perkara itu mulai sekarang.
Apabila Zahid sebagai Timbalan Perdana Menteri meminta ahli politik menumpukan perhatian kepada politik dan peniaga pula menumpukan kepada perniagaan, isyarat yang paling jelas boleh difahami ialah beliau ingin menjauhkan diri daripada ahli politik selagi mereka terlibat dengan perniagaan.
Walaupun diketahui umum bahawa majoriti pemimpin dan ahli politik UMNO terlibat dalam perniagaan, baik sebagai usahawan tulen, mengambil komisyen, sekadar menjadi pengerusi atau sebagai rakan kongsi, mereka kini nampaknya hanya boleh berjumpa atau berurusan dengan Zahid atas urusan politik saja.
Tidak lagi dibenarkan datang berjumpa dengannya atas urusan perniagaan atau membawa sampul surat besar untuk meminta sebarang tandatangan untuk sokongan dan kelulusan.
Hanya ahli perniagaan yang tidak terlibat atau tiada apa-apa jawatan dalam politik saja yang akan dilayan jika ingin berjumpa dengan Zahid bagi meminta bantuan berkaitan tender atau kontrak kerajaan.
Meskipun disedari bahawa majoriti ahli politik adalah juga ahli perniagaan, sama seperti Zahid sebelum ini, ternampak ramai yang tidak senang serta keliru dengan kenyataannya itu.
Penglibatan ahli politik dalam perniagaan, hakikatnya bukan saja merata dalam UMNO, bahkan juga dalam parti-parti lain di negara ini. Ia adalah lumrah yang harus diterima kerana politik, kuasa dan perniagaan adalah hubungkait yang tidak dapat dipisahkan.
Lagi pun, hanya dengan melibatkan diri dalam perniagaan sajalah keselesaan mampu diperolehi oleh pemimpin politik yang tiada jawatan dalam kerajaan yang seterusnya akan membuka ruang lebih luas untuk mereka membantu ahli dan rakyat di peringkat bawahan.
Mungkin sejak dilantik sebagai pemimpin nombor dua dalam kerajaan, Zahid mulai “lemas” kerana terlalu ramai orang politik yang datang dan ingin bertemunya untuk meminta itu dan ini, lalu membuat kenyataan sedemikian rupa.
Tidak seharusnya pemimpin dan ahli politik UMNO berkecil hati dengan Zahid. Jika itu pendirian atau kemahuannya, terimalah ia sebagai takdir Tuhan yang telah ditetapkan.
Tetapi janganlah mudah berputus asa. Cubalah pula mengadu nasib dengan mana-mana menteri kabinet atau menteri besar yang lain, malah dengar-dengarnya, Hishammuddin Hussein, sejak dulu lagi memang dikenali agak pemurah dengan sikap suka menolong kawan-kawan dalam UMNO melalui pelbagai kontrak dan tender kerajaan yang di bawah kuasanya sebagai menteri.
Lagi pula pepatah ada menyebut, “merajuk pada yang sayang”, “minta tolong pada yang ada” dan “merayu pada yang sudi”. (SH 10/01/2016).

0

0

votes
Article Rating
Kongsikan artikel ini


SIAPA MUSUH SEBENAR PAS DALAM PRU 14 NANTI?

Pas sudah secara rasmi menolak kerjasama politik dengan UMNO dan dalam masa sama, parti itu juga tidak menganggotai Pakatan Harapan atau PH yang terdiri daripada PKR, DAP dan Amanah.
Asas penolakan Pas menolak menyertai PH ialah kerana tidak mahu sekelambu dengan DAP dan Amanah. Pas juga mahu kekal bermusuh dengan UMNO. Bagaimanapun, Pas masih menjalin kerjasama politik dengan PKR, salah satu parti komponen dalam PH.
Baru-baru ini, PH menandatangani kod etika bersama yang antaranya tidak menggunapakai lagi amalan “bersetuju untuk tidak bersetuju” dalam kesepakatan gabungan baru itu untuk berhadapan dengan UMNO dan BN.
Dengan itu, antara lain perkara yang paling bermakna di sebalik persetujuan itu ialah pembahagian kerusi dalam PH nanti akan dilakukan secara konsensus dan persetujuan bersama secara mutlak antara ketiga-tiga partinya.
Kalau bersetuju, mesti setuju dengan sejujurnya dan jika tidak bersetuju, mesti juga tidak setuju sepenuhnya.
Tiada lagi kemungkinan berlakunya persetujuan dimungkiri atau terjadinya pertandingan sesama sendiri yang semata-mata berdasarkan andaian atau syak wasangka calon parti rakan itu tidak boleh dipercayai, disyaki berfahaman sosialis, terlibat dengan pil kuda atau sebagainya.
Melalui persefahaman yang sudah dicapai dalam PH itu, secara tidak langsung bermakna pembahagian kerusi antara PKR, DAP dan Amanah sudah boleh dilaksanakan mulai sekarang agar tempoh masa tidak sampai tiga tahun menjelang PRU 14 akan datang, gerak kerja yang lebih mantap dapat dilaksanakan ke arah mencapai kemenangan.
Secara teorinya, oleh kerana Pas tidak termasuk dalam gabungan PH, kerusi-kerusi yang yang ditandingi oleh parti itu dalam PRU 13 lalu sudah boleh diambilalih oleh Amanah untuk PRU 14 akan datang.
Jika ada pun sebahagian kerusi itu yang tidak sesuai ditandingi oleh Amanah, ia mungkin boleh diserahkan secara sukarela sama ada kepada PKR dan DAP.
Pas pula, disebabkan sudah menjadi parti sendirian berhad yang tidak mahu menyertai PH dan menolak juga kerjasama dengan BN, tentu saja boleh memilih untuk bertanding di mana-mana saja kerusi yang diminatinya.
Sehingga ini, Pas hanya bertahalul siyasi dengan PKR saja, tetapi tetap menganggap UMNO, DAP dan Amanah sebagai musuhnya.
Jadi, di kerusi manakah Pas akan bertanding dalam PRU 14 nanti?
Disebabkan adanya kerjasama dengan PKR, Pas mungkin memberi laluan untuk pertandingan satu lawan satu di kerusi-kerusi yang PKR bertanding berhadapan dengan UMNO dan BN, namun bagaimana dengan kerusi yang ditandingi oleh DAP dan Amanah?
Meskipun ada pendapat mengatakan Pas berhak bertanding di kerusi-kerusi lamanya, Amanah juga merasakan hak itu sudah berpindah kepada mereka sebagai rakan gabungan dalam PH, manakala Pas sudah bersendirian.
Adakah Pas akan berkeras mahu bertanding  juga, lalu menjadikan berlakunya pertandingan tiga penjuru?
Jika ia berlaku, siapakah yang berpotensi mencapai kemenangan?
Di kerusi-kerusi yang ditandingi UMNO, apakah pula sikap dan pendirian Pas nanti?
Memandangkan Pas kekal menganggap UMNO sebagai musuhnya, adakah parti itu akan meletakkan calon-calonnya juga untuk bertanding di semua kerusi UMNO dan menjadikan berlakunya perebutan tiga penjuru?
Sekali lagi, di kerusi yang menjadi dominan UMNO, apakah lebih menguntungkan bagi Pas untuk turut bertanding atau membiarkan saja PH berhadapan satu lawan satu?
Bagaimana pula ketika kempen berlangsung,  khususnya di kawasan yang berlaku pertandingan tiga penjuru, siapakah sasaran serangan dan kecaman Pas di pentas-pentas ceramahnya nanti – UMNO dan BN atau PH, DAP dan Amanah?
Di antara ketiga-tiga musuhnya itu iaitu UMNO, DAP dan Amanah, siapakah yang dianggap musuh paling besar bagi Pas sehingga tidak mungkin sama sekali untuk bertolak ansur demi matlamat yang lebih besar? (SH 11/01/2016).

0

0

votes
Article Rating
Kongsikan artikel ini


TENUNG SEMACAM TU BEB!!

Memetik laporan Berita Harian  Online pada Ahad bersamaan 10 Januari 2015,  Ketua Menteri Melaka Idris Haron berkata, sektor pelancongan di negeri itu mampu mendapat manfaat besar, terutama dalam limpahan publisiti menerusi kunjungan ratu cantik dari seluruh dunia.
Katanya, pendekatan bijak mempromosi pelancongan negeri itu menerusi pertandingan ratu cantik berupaya meletakkan Melaka sebagai destinasi pelancongan berjenama besar.
“Usah melihat pertandingan ini semata-mata sebagai menjolok mata, sebaliknya perlu melihat dalam konteks semangat sebenar untuk memajukan negeri Melaka.
“Langkah bijak mempromosi Melaka membawa limpahan rezeki terutama dalam sektor pelancongan di mana ratu cantik ini akan membantu mempromosi Melaka di negara mereka,” katanya lagi.
Hmmmm…sama ada untuk promosi pelancongan, kepentingan limpahan rezeki atau apa saja hujahnya,  tapi yang tenung semacam memandang tubuh badan ratu-ratu cantik itu apa pula halnya?
Tak ingat anak isteri di rumah ke?
Sehingga ini hanya Wanita Amanah Melaka yang tampil menyatakan rasa kesal dengan penganjuran pertandingan Miss Tourism 2015/2016 di Melaka itu yang disifatkan bertentangan dengan adab Islam dan budaya ketimuran.
Barangkali yang ini semua pihak setuju jika Pas  juga segera tampil dengan nasihatnya kepada Idris Haron dan kerajaan negeri Melaka, sesuai dengan keinginan parti itu untuk menjadi penasihat kepada kerajaan yang pernah ditawarkannya sebelum ini. (SH 11/01/2016).

0

0

votes
Article Rating
Kongsikan artikel ini


BEGINIKAH BUDI BAHASA SEORANG MENTERI MENJAWAB TEGURAN SULTAN?

Apa patut kita panggil menteri yang seorang ini? Biadap? Kurang ajar? Tiada budi bahasa? Atau sombong dan angkuh?
Menteri Kesejahteraan Bandar, Perumahan dan Kerajaan Tempatan, Abdul Rahman Dahlan berkata, kerajaan tidak mempunyai kuasa menghalang pemaju daripada membina rumah mahal berbanding perumahan mampu milik kerana Malaysia bukanlah sebuah negara komunis.
Katanya, apa yang boleh kerajaan lakukan hanyalah merayu kepada pemaju agar di samping membina rumah mewah, turut juga melaksanakan tanggungjawab sosial membina rumah-rumah mampu milik.
Kita tak boleh kata jangan bina rumah mahal kerana ini bukanlah negara komunis. Kita sebuah negara demokrasi dan setiap ahli perniagaan berhak membina jenis rumah yang mereka mahukan, katanya lagi.
Jawapan ini diberikan oleh Abdul Rahman sebagai reaksinya atas teguran Sultan Perak, Sultan Nazrin Shah terhadap pemaju-pemaju perumahan kebelakangan ini yang kelihatan lebih suka membina rumah mahal berbanding rumah-rumah mampu milik.
Titah baginda, istilah rumah “mampu lihat” semakin disuarakan oleh rakyat berpendapatan rendah, terutama di kalangan orang-orang Melayu dan Bumiputera berikutan ianya diluar kemampuan mereka untuk memillikinya.
Baginda seterusnya bertitah, negara harus berhati-hati serta meletakkan kepentingan jangka panjang untuk mengelakkan penjajahan melalui instrumen pemilikan hartanah yang pada akhirnya boleh menyebabkan pribumi “merintih sendiri kerana bumi dipijak milik orang.”
Sesungguhnya, teguran baginda itu amat bersesuaian sekali dengan apa yang berlaku sekarang dan kerajaan seharusnya bersikap positif serta mengambil berat mengenainya, bukannya menjawab dengan alasan, “kita bukan negara komunis.”
Bukankah jawapan sebegitu sama sekali tidak melambangkan budi bahasa yang sepatutnya ditunjukkan oleh seorang menteri dalam berkomunikasi dengan Sultan?
Meskipun bersetuju dengan teguran Sultan Perak itu, tetapi kenapa perlu menyebut “kita bukan negara komunis”  sebagai alasan terhadap perkara yang dibangkitkan oleh baginda?
Apakah Abdul Rahman mahu menunjukkan kepada orangramai bahawa seolah-olah Sultan Perak tidak tahu apa-apa dalam teguran itu dan kerajaan juga tidak boleh berbuat apa-apa untuk menanganinya?
Tidakkah Abdul Rahman sedar bahawa Sultan Nazrin bukan saja seorang Sultan atau “payung negeri” yang dihormati dan disayangi kerana keprihatinannya dengan rakyat, tetapi juga disebabkan baginda berkelulusan tinggi  sehingga ke tahap Doktor Falsafah?
Dalam pada itu, benarkah kerajaan tidak ada kuasa sama sekali dalam menguatkuasakan peraturan kepada pemaju untuk membina rumah-rumah mampu milik sebagaimana yang disebutkan oleh Abdul Rahman itu?
Habis, apa kuasa yang kerajaan ada sebenarnya?
Buat apa setiap kali pilihanraya, UMNO, BN dan menteri-menteri meminta kepada pengundi agar mereka diberikan kuasa untuk membela rakyat jika untuk membina rumah mampu milik (bukannya diminta percuma pun), kerajaan boleh berkata tiada kuasa?
Jika begitu, bukankah lebih baik ditukar saja kerajaan yang ada ini? (SH 12/01/2016).

0

0

votes
Article Rating
Kongsikan artikel ini


SIAPA YANG UNTUNG?

Terdapat peneroka Felda Bukit Goh yang tidak mendapat apa-apa bayaran setelah memajakkan tanah mereka kepada pengusaha bauksit, walaupun setelah setahun berlalu.
Dalam masa yang sama, didapati duti ekspot bauksit juga adalah 0 peratus yang bermakna kerajaan tidak memperolehi sebarang hasil daripada pengekspotan bahan untuk menghasilkan aluminium itu.
Rafizi Ramli mendedahkan perkara itu berdasarkan penemuannya dalam laman web Jabatan Kastam Diraja sendiri. Dengan itu, kerugian hasil kepada kerajaan dianggarkan sebanyak RM180 juta setahun.
Penduduk rugi dan kerajaan juga rugi, lalu siapa yang untung besar? (SH 12/01/2016)

0

0

votes
Article Rating
Kongsikan artikel ini


SARANAN YANG PERLU DIBERI PERHATIAN

Kenyataan bekas Peguam Negara, Abu Talib Othman ini memang ada benarnya kerana sejak SPRM menghantar kertas siasatannya kepada Peguam Negara pada 31 Disember lalu, bermakna sudah hampir dua minggu berlalu begitu saja tanpa ada keputusannya lagi.
Jika perlu bekerja lebih masa dan berjaga malam, maka inilah masa untuk melakukannya. Jangan biarkan rakyat tertunggu-tunggu dan masyarakat antarabangsa terus tertanya-tanya.
Dan jangan pula Apandi Ali melenting  dengan gesaan Abu Talib ini sambil menganggapnya sebagai percubaan memberi tekanan kepadanya.
Bukankah dulu Peguam Negara yang memberi tempoh sebelum hujung tahun kepada SPRM untuk melengkapkan siasatan, seharusnya selepas kertas siasatan itu disiapkan, janganlah pula beliau mengambil masa terlalu lama untuk membuat keputusan?
Bak kata penyanyi Ramli Sarip, jangan tunggu lama-lama…
Lagi lama kes ini dibiarkan di tangan Peguam Negara tanpa sebarang keputusan, bertambah tidak baik persepsinya kerana ia akan menimbulkan pelbagai andaian serta tanggapan.
Apa agaknya syor atau cadangan SPRM dalam kertas siasatan mereka mengenai derma RM2,600 juta dan dana RM42 juta daripada SRC International yang dimasukkan ke akaun peribadi Najib Razak?
Adakah syor dan cadangan SPRM sama seperti syor dan cadangan Bank Negara terhadap 1MDB sebelum ini?
Ada yang berpendapat, apabila kertas siasatan dikemukakan kepada Peguam Negara, bermakna ada kes yang dicadangkan untuk diambil tindakan. Jika tiada kes, SPRM tidak akan memanjangkan kertas siasatan kepada Peguam Negara.
Benarkah begitu?
Jika demikian, tidak bolehkah, Peguam Negara terima saja syor atau cadangan SPRM itu tanpa mengambil masa untuk meneliti semula semua keterangan yang menurut Apandi, ianya terlalu banyak dan setinggi dirinya? (SH 13/01/2016).

0

0

votes
Article Rating
Kongsikan artikel ini


ADUHAI…TUN RAZAK TAK SAYANG BINI RUPANYA

Di sebalik pelbagai pujian dan sanjungan yang berterusan terhadap Tun Razak Hussein, meskipun sudah 40 tahun meninggal dunia, kelemahan paling ketara Bapa Pembangunan itu ialah beliau “tidak cukup sayang”  kepada isterinya, Tun Rahah Noah.
Sebagaimana yang diceritakan oleh anak kepada kawan Tun Razak, Taib Andak iaitu Kalsom Taib, Bapa Pembangunan itu pernah tidak membenarkan isterinya menyertai lawatan rasminya kerana tidak mahu membazirkan wang rakyat.
Sebaliknya, Kata Kalsom, Tun Razak meminta isterinya, Tun Rahah menggunakan duit sendiri untuk membeli tiket kapalterbang jika ingin mengikuti lawatan itu.
Perkara yang sama juga berlaku ketika Tun Razak melakukan lawatan rasmi ke Burma (Myanmar) apabila Tun Rahah turut diminta membeli tiket sendiri untuk lawatan itu, ujar Kalsom lagi.
Tun Hanif Omar, bekas Ketua Polis Negara yang pernah menjadi setiausaha sulit Tun Razak pula berkata, bapa Najib itu bukan saja seorang yang berjimat cermat, tetapi juga tidak akan berbelanja sewenang-wenang untuk isterinya.
Tun Razak, menurut Tun Hanif, suatu ketika cuba untuk membeli perhiasan intan replika untuk Tun Rahah, tetapi apabila dibawa oleh seseorang ke kedai yang asli, beliau lantas tidak jadi membelinya atas alasan, “saya tidak sekaya kamu” untuk berbuat demikian.
Aduhai…kesian Tun Rahah, rupa-rupanya Tun Razak tidak cukup “sayang bini”  seperti anak sulungnya sendiri, Najib yang kini juga menjadi Perdana Menteri.
Berbeza dengan Najib yang bukan saja sentiasa membawa Rosmah Mansor untuk ke mana-mana bersama dengannya, bahkan kadang-kadang memberikan terus jet eksekutif dan kapalterbang untuk kegunaan isterinya itu.
Dan sudah tentu, semuanya turut ditanggung beres dengan menggunakan wang kerajaan.
Bukankah semua itu tandanya “sayang bini”?
Perhiasan diri dan barang kemas Rosmah pula, rasanya tak perlu diceritakan lagi….ya ampunnnnn meriahnya….
Dalam hebatnya Tun Razak, tak terlawan beliau dari segi “sayang bini” dengan anaknya sendiri, malah Tun Rahah pun rupa-rupanya ada “kekurangan nikmat dunia” yang hanya terdedah kepada umum setelah 40 tahun kematian suaminya. (SH 15/01/2016).

0

0

votes
Article Rating
Kongsikan artikel ini


BUANG SAJA PENASIHAT DAN DUTA KHAS INI, JIMAT WANG NEGARA!!

Perdana Menteri, Najib Razak dijangka akan membuat pengubahsuaian terhadap Bajet 2016 pada 28 Januari ini yang secara mudahnya adalah disebabkan negara tidak cukup wang untuk melaksakan projek dan program yang sudah dirancang.
Penyumbang utama ketidakcukupan wang negara adalah kerana kejatuhan harga minyak dunia yang begitu mendadak, selain turut disebabkan nilai ringgit yang rendah serta ekonomi dunia yang lemah.
Ketika Bajet 2016 dilaksanakan, harga minyak mentah dunia ialah sekitar US$48 satu tong , tetapi penurunan terus berlaku sehingga kepada US$31 satu tong ketika ini.
Pakar-pakar ekonomi juga menjangkakan harga minyak mentah dunia akan terus turun lagi.
Walaupun Najib pernah menyebut bahawa cukai GST yang dilaksanakan adalah penyelamat ekonomi negara berdasarkan kutipannya sebanyak lebih RM30 bilion sehingga Disember 2015, namun penurunan berterusan harga minyak menyebabkan banyak perancangan bajet bakal tergendala.
Soalnya, apakah pengubahsuaian, penyelarasan dan penjimatan Bajet 2016 yang akan diumumkan Najib pada 28 Januari nanti?
Berapa banyak akan dipotong? Apakah ia akan menjejaskan kesejahteraan rakyat?
Sementara penantian tarikh itu, ada baiknya Najib turut mengambil kira penjimatan yang satu ini iaitu menghapuskan semua penasihat atau duta khas bertaraf menteri yang dilantiknya kerana semua perlantikan itu jauh lebih membazirkan wang rakyat.
Sehingga ini terdapat sembilan penasihat dan duta khas yang dilantik Najib dan semuanya adalah bertaraf menteri yang bermakna mereka mendapat gaji, elaun dan kemudahan seperti seorang menteri juga.
Sudahlah saiz kabinet kita merupakan paling besar dengan jumlah 36 menteri untuk penduduk seramai 30 juta orang, ditambah dengan sembilan lagi penasihat dan duta khas bertaraf menteri, ahhh…betapa banyaknya pembaziran di sini saja.
Penasihat khas Perdana Menteri  bertaraf menteri itu terdiri daripada Abdullah Md Zin (agama), Zainal Abidin Osman (koridor utara), Rais Yatim (sosial dan budaya), Shahrizat Jalil (pembangunan wanita), Noh Omar (untuk Selangor) dan Shaziman Abu Mansor (penasihat khas politik menggantikan tempat Allahyarham Jamaluddin Jarjis)
Duta khas Perdana Menteri bertaraf menteri pula ialah Samy Vellu (India dan Asia Selatan), Ong Ka Ting (China) dan Tiong King Sing (Asia Timur merangkumi Jepun, Korea Selatan dan Taiwan).
Tidakkah semua penasihat dan duta khas ini suatu pembaziran? Sudah ada 36 anggota kabinet yang boleh memberi nasihat dan pandangan kepada Perdana Menteri serta duta-duta di seluruh dunia mewakili negara, apa perlunya lagi penasihat dan duta khas itu?
Ternampak bahawa semua perlantikan itu hanyalah untuk memberi imbuhan, kedudukan, gaji dan kemewahan sedangkan tidak kelihatan tugas dan peranan yang mereka mainkan.
Sebelum Najib melakukan pengubahsuaian lain dalam Bajet 2016 untuk menyesuaikannya dengan kedudukan ekonomi semasa, kedudukan sembilan penasihat dan khas itu seharusnya lebih dulu diambil kira.
Selain ramai yang mempertikaikan apa nasihat dan kerja mereka yang bermanfaat untuk rakyat serta negara, membuang mereka jauh lebih mendatangkan kebaikan dan penjimatan kepada wang negara.
Bahkan jika sembilan orang ini ada maruah dan ingin sama-sama menyumbang untuk kebaikan negara, mereka juga seharusnya mengundur diri secara sukarela dengan segera. (SH 14/01/2016).

0

0

votes
Article Rating
Kongsikan artikel ini


MAKIN TUN RAZAK DIINGATI, MAKIN NAJIB DILIHAT "TAK BERGUNA"

Hari ini genap 40 tahun Tun Razak Hussein, bekas Perdana Menteri kedua Malaysia meninggal dunia. Pemergiannya secara mengejut pada 14 Januari 1976 kerana derita leukemia, terus dirasai berikutan rakyat dan negara rasa amat terhutang budi dengan segala jasa dan sumbangannya.
Tiada ada sesiapa yang dapat menafikan sumbangan Tun Razak untuk negara ini. Beliau dikenali sebagai Bapa Pembangunan kerana banyak idea, dasar dan pemikirannnya menjadi asas kepada pembagunan negara sehingga kini.
Meskipun demikian, sebagai manusia biasa, Tun Razak bukanlah pula tidak ada dosa dan kelemahannya. Tetapi, oleh sebab jasa dan sumbangannya terlalu besar, maka kelemahannya tersimpan tidak disebut orang.
Dalam hal ini, saya ada bercakap dengan beberapa bekas pemimpin yang pernah mengenali dan hidup sezaman dengan Tun Razak. Mereka mengatakan, jasa dan sumbangan Tun Razak sering dan lebih banyak dijadikan sebutan bukanlah bermakna beliau tidak ada cacat cela dan kelemahan sama sekali.
Sebaliknya, kata mereka, disebabkan jasa dan sumbangannya terlalu besar kepada rakyat dan negara, ia menjadikan ramai yang malu untuk menyebut tentang kelemahannya.
Itulah Tun Razak. Sempena 40 tahun pemergiannya, bukan saja jasa, sumbangan dan pemikirannya terus dikenang, malah hari ini satu seminar khas memperingati Bapa Pembangunan itu turut diadakan.
Sama ada kita mengenalinya atau tidak,  pernah hidup di zamannya atau sebaliknya, namun memperingati dan mengenang jasa serta sumbangan Tun Razak tetap dikira wajar kerana nilai peninggalannya yang tak ternilai untuk rakyat dan negara.
Selain itu, Tun Razak juga dikenali sebagai pemimpin yang sederhana dan berjimat cermat. Beliau bersih daripada segala dakwaan rasuah, menyalahgunakan kuasa atau hidup bermewah.
Di ketika namanya masih diingati dan diadakan pula seminar khas mengenai watak kepimpinannya, secara kebetulannya negara sedang dipimpin oleh Najib,  anak sulung Tun Razak sendiri.
Najib yang turut hadir dalam seminar itu bersama beberapa bekas pemimpin yang pernah bekerja dengan bapanya seperti Tun Abdullah Badawi dan Rafidah Aziz, tentu saja mengharapkan sedikit sebanyak limpahan imej baik memihak kepada dirinya daripada seminar tersebut.
Sebagai anak sulung dan menjejaki pula jawatan Perdana Menteri yang pernah disandang oleh bapanya, hanya seorang “anak yang perasan”  akan menganggap pujian kepada arwah orang tuanya adalah juga untuk dirinya.
Itulah yang seting dilakukan oleh Najib selama ini. Di sebalik kedudukannya  semakin jauh daripada hati rakyat berikutan pelbagai isu, kelemahan dan kesilapan sepanjang mentadbir negara sejak 2009 lalu, sering pula nama Tun Razak digunakan untuk melonjakkan imej dirinya.
Lantaran itu, mengadakan seminar khas untuk memperingati jasa dan sumbangan Tun Razak, di sebalik nama anaknya makin membusuk, lebih menjadikan Najib subjek perbandingan dengan bapanya.
Tun Razak akan terus diingati dan dikenang, tetapi menjadikan Najib kian jauh dari keperluan untuk terus memimpin negara. Tidak ada perbandingan itu yang memberi kelebihan kepada Najib.
Dalam semua segi, bukan saja tidak mungkin ada yang mengatakan Najib lebih baik atau menyamai bapanya, bahkan untuk menyatakan 50 peratus atau 30 peratus warisan pemikiran dan karektor kepimpinan Tun Razak ada padanya pun barangkali ramai yang ragu-ragu untuk menganggukkan kepala.
Najib dilihat terlalu jauh berbeza dengan Tun Razak. Tidak saja pemikiran, idea, gaya kepimpinan, gaya hidup, bahkan hampir segala-galanya berbeza.
Yang paling membezakan anak dengan bapa itu ialah kehidupan mewah, boros berbelanja, mengamalkan pemikiran “cash is king” dan sehingga membenarkan di akaun peribadinya berlabuh wang sebanyak RM2,600 juta.
Kemudian, demi untuk melindungi dan mengekalkan kuasanya, sanggup pula memperkenalkan beberapa akta, selain memecat Peguam Negara dan melakukan beberapa kacau ganggu yang lain dalam pasukan yang terlibat dalam penguatkuasaan.
Ia merupakan perkara yang tidak pernah dilakukan, bukan saja oleh Tun Razak, malah sesiapa juga Perdana Menteri sebelum Najib. Selemah-lemah dan segagal-gagal Tun Abdullah Badawi pun tidak sampai ke tahap itu kelakuannya.
Oleh kerana kontranya yang terlalu ketara, semakin Tun Razak dikenang dan diingati jasa serta sumbangannya, dalam masa yang sama ia secara tidak langsung menjadikan kepimpinan Najib kian tidak bernilai dan “kosong markahnya”.
Tidak kedapatan sama sekali ciri-ciri Tun Razak pada Najib. Perbezaan dan jurang yang dalam itu sehingga membuatkan Nazir Razak beberapa kali tidak bersetuju dan menyanggah gaya kepimpinan abangnya.
Maka itu, apabila Najib turut mengatakan dalam seminar khas tersebut bahawa beliau sentiasa bekerja untuk mengikut jejak bapanya, orang-orang yang lebih mengenali Tun Razak pasti akan tersenyum-senyum saja dibuatnya. (SH 14/01/2016).

0

0

votes
Article Rating
Kongsikan artikel ini


SAMA-SAMA KITA BERDOA

Salah salah anggota polis komando yang didapati bersalah dalam kes pembunuhan Altantuya Sharibuu, Azilah Hadri dilaporkan sudah menghantar rayuan untuk pengampunan diraja kepada Lembaga Pengampunan Selangor, hari ini.
Azilah bersama seorang lagi rakannya, Sirul Azhar Umar yang kini melarikan diri ke Australia, sebelum ini didapati bersalah membunuh Altantuya di kawasan hutan di Puncak Alam dan telah dijatuhkan hukuman mati atas kesalahan tersebut.
Lembaga pengampunan negeri dipengerusikan oleh Sultan Selangor dan turut dianggotai oleh beberapa yang lain, termasuk antaranya Menteri Besar Selangor, Azmin Ali dan Peguam Negara, Apandi Ali.
Meskipun kedua-dua anggota polis itu dijatuhi hukuman mati, motif mereka membunuh Altantuya masih lagi misteri kerana buat pertama kalinya mahkamah memutuskan motifnya tidak penting untuk diketahui.
Razak Baginda yang sebelum itu merupakan tertuduh utama kes pembunuhan itu dilepaskan tanpa dipanggil membela diri dalam perbicaraan awal dan pihak pendakwa juga tidak merayu terhadap pembebasannya.
Ketika kejadian, kedua-dua anggota polis terbabit bertugas menjaga keselamatan Najib Razak yang waktu itu merupakan Timbalan Perdana Menteri.
Rayuan kepada Lembaga Pengampunan Selangor adalah peluang terakhir mana-mana pesalah di negeri yang dijatuhkan hukuman mati untuk menyelamatkan nyawa mereka.
Sekiranya rayuan diterima, hukuman mati yang diterima Azilah boleh ditukar kepada penjara seumur hidup sahaja.
Sementara itu, blog ini dalam artikelnya pada 23 Februari 2015 sudah pun menulis mengenai adanya usaha tokoh-tokoh berpengaruh dalam negara untuk mengadap Sultan Selangor bagi memohon pengampuan terhadap Azilah dan Sirul atas hukuman yang diterimanya itu.
Tokoh-tokoh terbabit difahamkan mengusahakan pengampunan itu atas dasar perikemanusiaan berikutan kedua-dua anggota polis terbabit tiada motif untuk diri mereka berbuat demikian dan melakukannya semata-mata kerana mengikut arahan.
Dengan sahnya rayuan pengampunan itu sudah dihantar,  sama-samalah kita berdoa agar permohonan Azilah itu diterima akhirnya oleh Lembaga Pengampunan Selangor dan kemudian mungkin akan menyusul pula rayuan yang sama daripada Sirul yang kini terpenjara sebagai pelarian di Australia.  (SH 15/01/2016).

0

0

votes
Article Rating
Kongsikan artikel ini


BAEEKK PUNYA KOMPROMI!!

Kenapa Ketua Pengarah Jakim, Othman Mustapha susah sangat mahu mengulas mengenai pertandingan Miss Tourism  Antarabangsa 2015 di Melaka yang keputusannya akan diketahui hari ini?
Komen sekadar “yang itu biarlah” sama sekali tidak mencerminkan nilai yang baik dari segi hukum agama. Kalau haram, katalah haram dan kalau halal pula, katalah halal.
Kalau dalam isu vape begitu pantas pemimpin agama mengatakannya haram, kenapa jadi berat mulut berkenaan ratu cantik?
Apakah  dengan mengatakan “yang itu biarlah” bermakna pertandingan ratu cantik bukan saja boleh diadakan di Melaka, bahkan juga sudah bebas di mana-mana di negara kita selepas ini?
Adakah sekarang antara halal dan haram sudah ada komprominya? (SH 16/01/2016).

0

0

votes
Article Rating
Kongsikan artikel ini


MAKIN DICARI PERSAMAAN, MAKIN KETARA PERBEZAAN

Semakin Najib cuba mencairkan hati rakyat dengan menunjukkan seolah-olah beliau mempunyai persamaan dengan Tun Razak, yang menyerlah sebenarnya hanyalah jurang perbezaan antara kedua-duanya.
Selain banyak aspek perbezaan antara “anak dengan bapa” yang disingkap dalam seminar sempena 40 tahun pemergian Bapa Pembangunan itu baru-baru ini, mereka yang pernah bekerja dan mengenali Tun Razak lagi banyak ceritanya.
Berbual-bual dengan mereka, tanpa ragu-ragu, terbuka dan lantang pasti akan terpacul suara, “langsung tak sama.”
Antara DEB dan 1MDB saja sudah cukup menunjukkan bezanya bagaikan langit dengan bumi antara Tun Razak dengan Najib.
Maka, sebagaimana yang diakui sendiri oleh Najib, patutlah Tun Razak tidak menggalakkan beliau menceburi politik, sebaliknya hanya mahukannya menjadi akauntan saja.
Selama ini, cakap-cakap bahawa Tun Razak dikatakan lebih mahukan Ahmad Johari menceburi politik dan bukannya Najib sudah pun lama diperbualkan, tetapi tidak ada yang dapat mengesahkannya secara pasti.
Ini kerana ia mungkin hanya diperbualkan antara Tun Razak dengan orang-orang tertentu atau kenalan rapatnya saja. Kemungkinan lain ialah mereka yang mengetahuinya tidak mahu mengungkit lagi hal itu berikutan kedudukan Najib sudah menjadi Perdana Menteri sekarang ini.
Menyebutnya lagi hanya seolah-olah mencalarkan nama baik Tun Razak serta menunjukkan tidak semua perkara yang dimahukannya adalah betul. Hakikatnya walaupun tidak digalakkan tetapi Najib berjaya menjadi Perdana Menteri.
Tuah menyebelahi Najib sebagai anak sulung dan bukan Ahmad Johari yang merupakan anak kedua hanyalah kerana Tun Razak meninggal dunia lebih awal dan secara mengejut disebabkan penyakit leukemia yang dideritanya.
Jika umurnya lebih panjang, barangkali Tun Razak bukan saja sempat merancang lebih banyak kebaikan untuk negara, tetapi juga mempunyai masa untuk melatih pewarisnya yang betul-betul tepat untuk kita semua.
Alasan Tun Razak bahawa Najib agak pendiam dan tidak sesuai untuk politik tidak lebih sekadar alasan saja. Biasalah, orang tua selalunya banyak kias ibaratnya dalam menolak sesuatu perkara dan mereka jarang berterus terang untuk mengelakkan ada perasaan kecil hati.
Apabila Najib sendiri mendedahkan bahawa beliau sebenarnya tidak digalakkan menceburi politik oleh ayahnya, bermakna Tun Razak sudah pun menyedari ketidakmampuan anaknya dalam hal ehwal politik dan pentadbiran negara sejak lebih 40 tahun dulu lagi.
Tun Razak tentunya tidak risau dari segi kedudukan dan jawatan anaknya dalam politik, tetapi lebih memikirkan masa depan rakyat dan negara di tangan pewarisnya yang diketahui dan disedarinya sejak kecil ukur mampunya.
Hari ini, jangkaan Tun Razak dengan tidak menggalakkan Najib menceburi politik, semuanya sudah menjadi nyata dan terbentang di depan mata kita.
Meskipun berjaya menjadi Perdana Menteri, Najib lebih banyak membawa “sengsara” berbanding “bahagia” sedangkan memberi kebahagiaan kepada rakyat dan negara itulah pegangan asas bapanya.
Masihkah kita mahu terus mengekalkannya lagi?  (SH 16/01/2016).

0

0

votes
Article Rating
Kongsikan artikel ini


JANGAN EMOSIONAL

Mutakhir ini,  Pas bukan saja kerap mengatakan parti itu akan bertanding lebih banyak kerusi dalam PRU 14 akan datang, malah juga nekad untuk meletakkan calon-calon di semua kerusi yang ditandingi oleh Amanah dan DAP.
Terbaru Ketua Dewan Ulama Pas, Mahfodz Mohamed mengulangi lagi perkara yang sama seolah-olah Amanah dan DAP sudah jadi musuh utama.
Tidak salah untuk Pas bertanding banyak mana kerusi pun, tapi insaflah bahawa matlamat bertanding ialah untuk menang, bukannya untuk melepaskan perasaan.
Buat apa bertanding banyak kerusi kalau kalah semuanya? Kenapa Pas jadi begitu emosional dan tidak rasional sedangkan musuh majoriti rakyat sekarang ialah puak pemerintah yang sedang berkuasa?
Dalam hal ini, siapa sebenarnya musuh Pas sekarang – Amanah dan DAP atau UMNO dan BN? Kenapa semakin jarang Pas menyebut nak lawan UMNO kebelakangan ini?
Ohhh…hak Pas rupanya untuk berkawan dengan UMNO! Namun, sejak bila pula Pas sedar adanya hak berkawan dengan UMNO itu sebahagian daripada perjuangan mereka?
Siapa sebenarnya yang banyak melakukan kerosakan kepada negara dan mendatangkan kesengsaraan kepada rakyat selama ini? (SH 17/01/2016).

0

0

votes
Article Rating
Kongsikan artikel ini


KU NAN PATUT DITANGKAP DAN DISIASAT

Entah di mana dan bagaimana maklumat diperolehinya, Menteri Wilayah Persekutuan, Tengku Adnan Tengku Mansor tiba-tiba menyenaraikan beberapa kawasan panas di sekitar ibu negara yang didakwanya akan menjadi sasaran serangan pengganas.
Kawasan-kawasan  yang disebutnya ialah Bukit Bintang, Bangsar, Hartamas, pusat membeli belah Publika, Solaris serta juga Curve.
Bagaimanapun pihak polis kemudian meminta orangramai bertenang dan jangan mempercayai kenyataan yang menyenaraikan kawasan-kawasan tertentu sebagai tumpuan serangan pengganas.
Ketua Polis Negara, Khalid Abu Bakar menulis di twitternya dengan meminta semua pihak berhenti membuat spekulasi tentang keadaan keselamatan bandaraya dan negara yang boleh merunsingkan rakyat.
Ketua Komunikasi Korporat PDRM, Asmawati Ahmad pula berkata, pihak polis tidak pernah menyenaraikan secara khusus tempat-tempat tertentu yang kononnya menjadi sasaran pengganas.
Tambahnya, PDRM juga memandang berat kenyataan-kenyataan seperti itu kerana ia boleh menimbulkan kerunsingan serta ketakutan kepada masyarakat umum.
Ketua Polis Kuala Lumpur, Tajuddin Md Isa turut menafikan dakwaan bahawa kawasan-kawasan tertentu di ibu negara menjadi sasaran serangan pengganas.
Tiada laporan daripada cawangan khas PDRM mengenai ancaman serangan itu, tegasnya.
Dari segi keselamatan negara,  tentulah kita lebih mempercayai kenyataan pihak polis berbanding “gebang” seorang menteri, apatah lagi Tengku Adnan bukanlah menteri yang bertanggungjawab kepada soal keselamatan negara.
Tetapi, apabila Tengku Adnan dengan penuh yakin menyebut tempat-tempat tersebut sebagai sasaran pengganas sambil mengatakan ia berdasarkan risikan yang diterimanya, ia sekurang-kurangnya hendaklah disiasat.
Yang menimbulkan kemusykilan ialah bagaimana Tengku Adnan sebagai seorang menteri dan Setiausaha Agung UMNO boleh memperolehi dan seterusnya tanpa ragu-ragu mendedahkan maklumat seperti itu?
Adakah beliau sebenarnya mempunyai maklumat-maklumat tertentu yang tidak diketahui oleh pihak polis?
Jika orang awam atau pemimpin-pemimpin parti pembangkang yang membuat dakwaan sebegitu rupa, sudah tentu mereka akan disiasat atau diminta memberi keterangan lanjut kepada pihak polis, sedangkan seharusnya siapa pun yang membuat dakwaan yang boleh menimbulkan keresahan dalam masyarakat, ia memang patut disiasat atau ditangkap bagi mengesahkan kesahihannya.
Apatah lagi, dalam dakwaan yang dibuat oleh Tengku Adnan itu, ia bukan saja merunsingkan penduduk tempatan, malah juga kepada pelancong serta penduduk warga asing yang banyak menetap di sekitar Bangsar, Hartamas, Publika dan Solaris.
Secara langsung, dakwaan Tengku Adnan boleh menjejaskan imej negara di kalangan penduduk warga asing serta merencatkan sektor pelancongan negara.
Oleh itu, menangkap dan menyiasat Tengku Adnan untuk memperolehi maklumat lanjut bagi mengesahkan kebenaran dakwaannya, bukan lagi suatu pilihan, tetapi merupakan suatu kemestian yang tidak harus dilengah-lengahkan.
Lagi pun, sebagai pemimpin kanan dalam parti dan kerajaan, malah “berketurunan tengku-tengku”  pula, mungkin juga dakwaan Tengku Adnan itu ada “daulatnya”  yang pihak polis tidak tahu.
Manalah tahu kannn….(SH 17/01/2016).

0

0

votes
Article Rating
Kongsikan artikel ini


APA BANGGANYA TIDAK MINTA MAAF TAPI SETUJU TARIK BALIK TUDUHAN DAN
BAYAR PAMPASAN?

Seperti ada rasa bangga pada diri Ketua Penerangan Pas, Nasharuddin Tantawi apabila beliau memutuskan tidak meminta maaf kepada Lim Guan Eng dalam penyelesaian luar mahkamah kes saman fitnah yang dikemukakan oleh  Ketua Menteri Pulau Pinang itu terhadapnya.
Lebih-lebih lagi, beliau juga menyatakan keputusan tidak meminta maaf itu diputuskan setelah mengadakan sembahyang sunat dua rakaat untuk memohon petunjuk daripada Tuhan.
Dalam penyelesaian tidak meneruskan kes itu, Nasharuddin setuju menarik balik sebahagian kandungan artikel berkaitan terowong dasar laut di Pulau Pinang yang didakwanya diberikan secara rundingan terus  serta membayar kos mahkamah sebanyak RM10 ribu kepada Ketua Menteri itu.
Dalam kenyataan yang dibacanya di mahkamah sebagaimana dilaporkan oleh portal berita Malaysiakini, Nasharuddin menyebut, “saya telah membuat keputusan untuk menarik balik sebahagian artikel yang menyinggung Lim kerana ianya tidak mempunyai asas.”
Ketua Pemuda Pas, Nik Abduh Nik Aziz dalam reaksi spontannya berhubung penyelesaian luar mahkamah itu mengucapkan tahniah kepada Nasharuddin kerana tidak memanjangkan kes dan juga sebab tidak meminta maaf kepada Lim Guan Eng.
Kenapa Nasharuddin berbangga tidak meminta maaf dan Nik Abduh pula memberi pujian mengenainya? Bukankah meminta maaf suatu sifat terpuji dalam Islam?
Kalau bangga kerana tidak meminta maaf, tidakkah Nasharuddin rasa terhina apabila terpaksa menarik balik tuduhan khusus yang didapati tiada asas terhadap Lim Guan Eng dan kemudian terpaksa pula membayar pampasan sebanyak RM10 ribu?
Kenapa hanya bangga tidak meminta maaf, tetapi tidak rasa apa-apa apabila terpaksa akur untuk menarik balik sebahagian tuduhan dan membayar sejumlah pampasan?
Bukankah menarik balik beserta membayar sejumlah wang lebih memalukan daripada meminta maaf?
Lagi pula, apa perlunya lagi meminta maaf jika dakwaan sudah ditarik balik dan kena membayar dengan wang ringgit? Jadi, kenapa semacam terus berbangga tidak meminta maaf?
Dengan berbangga tidak meminta maaf juga, Nasharuddin tanpa sedar telah memberi gambaran yang salah mengenai agama Islam dan konsep ketuhanan apabila seolah-olah memperlihatkan keputusan itu diperolehi setelah diberi petunjuk Tuhan melalui sembahyang sunat dua rakaat.
Benarkah Tuhan memberi petunjuk kepadanya agar jangan meminta maaf?
Jika benar petunjuk diperolehi agar tidak meminta maaf, bermakna Tuhanlah yang memberi petunjuk kepadanya agar menarik balik sebahagian dakwaan dan setuju membayar pampasan kepada Lim Guan Eng?
Kalau begitu, kenapa Tuhan hanya memintanya menarik balik sebahagian dakwaan dan membayar pampasan, tetapi tidak menyuruhnya meminta maaf? Adakah Tuhan tidak suka umatnya meminta maaf dan menjadi pemaaf?
Kenapa pula Tuhan tidak memintanya  melawan habis-habisan di mahkamah?
Sebenarnya,  jika Nasharuddin cuba menggambarkan keputusan tidak meminta maaf itu diperolehi selepas mendapat petunjuk Tuhan, beliau tentu sukar mengelak rentetan soalan lain mengenai persoalan yang sama. Orang akan menyoal kenapa Tuhan begitu, tidak begini dan sebagainya.
Mungkin ada yang turut menyoal, kenapa sebelum membuat dakwaan terhadap Lim Guan Eng, beliau tidak mengerjakan solat sunat dan memohon petunjuk Tuhan terlebih dahulu sama ada apa yang mahu didakwanya itu betul atau tidak?
Jika benar petunjuk Tuhan mudah diperolehi, bukankah lebih baik diminta di peringkat awal lagi, lalu tidaklah membuang masa, tenaga dan wang sehingga perlu pergi ke mahkamah?
Gambaran Islam apa yang cuba diperlihatkan dengan sikap sebegitu?
Kenapa suka sangat melibatkan Tuhan sedangkan dalam perkara-perkara sebegini, yang perlu sebenarnya ialah bukti dan sama ada dakwaan yang kita tujukan kepada orang lain berdasarkan fakta atau sebaliknya?
Lebih-lebih lagi, kes Lim Guan Eng dengan Nasharuddin ini bukanlah  pertarungan antara Islam dengan bukan Islam, ia hanya isu berkaitan watak dan kelakuan manusia yang boleh berlaku kepada sesiapa saja tanpa mengira bangsa dan agama.
Jadi, berpada-padalah dalam “menjual” nama Tuhan kerana takut akhirnya gambaran Islam yang terpamer lebih buruk sudahnya. (SH 19/01/2016).

0

0

votes
Article Rating
Kongsikan artikel ini


JADILAH SEPERTI AHMAD MASLAN

Ini Ahmad Maslan
Sebelum GST, dia kata harga barang boleh turun
Selepas GST, apabila harga tak turun dia salahkan peniaga
Dia tak salahkan dirinya kerana cakap tak betul
Dia juga tak salahkan Najib yang perkenalkan GST
Dia turut tak salahkan kerajaan yang tak buat apa-apa terhadap peniaga
Tapi dia minta rakyat sendiri cari peniaga yang naikkan harga
Bijak Ahmad Maslan
Sebab itu pointer dia 3.85
Sebab itu juga Najib sayang dia
Jadilah seperti Ahmad Maslan. (SH 18/01/2016).

0

0

votes
Article Rating
Kongsikan artikel ini


SEKALI LAGI, TANGKAP DAN SIASATLAH KU NAN!!

Setelah menafikan kenyataan Tengku Adnan Tengku Mansor semalam bahawa terdapat kawasan-kawasan tertentu di ibukota sebagai sasaran serangan pengganas, Ketua Polis Negara, Khalid Abu Bakar seterusnya berkata, tindakan akan diambil terhadap sesiapa juga yang menyebarkan maklumat tidak sahih sehingga menimbulkan kegelisahan dan ketakutan di kalangan orang ramai.
Katanya, tindakan akan diambil terhadap sesiapa juga, termasuk orang kenamaan yang melakukan perbuatan itu.
Sementara itu, Perdana Menteri Najib Razak juga meminta orang ramai agar tidak membuat spekulasi dan menyebar maklumat tidak sahih yang boleh mencetus kebimbangan umum mengenai tahap keselamatan negara.
Siapa yang membuat spekulasi serta menyebarkan maklumat tidak sahih itu?
Tidak ada sesiapa kecuali Tengku Adnan saja yang ada berbuat demikian. Beliaulah yang secara terbuka bercakap kepada media dengan menyebut beberapa tempat di ibu negara sebagai sasaran serangan pengganas.
Oleh itu, sesuai dengan kenyataan Khalid untuk menangkap sesiapa saja termasuk orang kenamaan serta ingatan Najib agar jangan sesiapa membuat spekulasi dan menyebar maklumat tidak sahih, tindakan perlu diambil terhadap Tengku Adnan.
Tangkap dan siasatlah beliau dengan segera!
Semalam blog ini telah menyatakan bahawa Tengku Adnan patut ditangkap dan disiasat atas perbuatannya itu, hari ini  ingin mengulangi gesaan itu berikutan kenyataan terbaru Khalid dan Najib mengenainya.
Sekali lagi, hanya Tengku Adnan saja yang didapati membuat spekulasi dan menyebarkan maklumat tidak sahih mengenai keselamatan negara selepas berlakunya serangan pengganas di Jakarta, Indonesia.
Tidak bermakna di mata rakyat jika sekadar amaran atau ingatan, tetapi tiada tangkapan atau penyiasatan kepada mereka yang jelas didapati melakukan kesalahan. Tambahan lagi, Tengku Adnan masih tidak menafikan, menarik balik, meletakkan atas salah lapor media atau beliau hanya bergurau saja tentang kawasan panas yang disebutnya itu.
Sekurang-kurangnya ia berupa peringatan kepada sesiapa di masa akan datang agar tidak sesuka hati bercakap perkara yang tidak pasti.  (18/01/2016).

0

0

votes
Article Rating
Kongsikan artikel ini


SEBAB KERTAS SIASATAN DIPULANGKAN BERBEZA ANTARA SPRM DENGAN BNM, TAPI
BOLEHKAH KITA MENARUH HARAPAN?

Apabila Peguam Negara mengembalikan semula kertas siasatan SPRM berkaitan derma  RM2,600 juta dan dana RM42 bilion yang masuk ke akaun peribadi Najib Razak kepada agensi itu untuk penjelasan lanjut setelah lebih dua minggu melakukan penelitian, persoalan yang timbul ialah apa jadi seterusnya?
Apakah kertas siasatan itu sedang dijadikan “bola” untuk ditendang ke sana dan ke sini bagi tujuan bermain dengan masa sehingga keputusan paling munasabah dapat dicapai atau ia akhirnya bakal senasib seperti kertas siasatan Bank Negara Malaysia atau BNM terhadap 1MDB sebelum ini yang ditolak begitu saja?
Setelah berbulan-bulan melakukan penyiasatan mengenai isu paling hangat berkaitan seorang Perdana Menteri, SPRM akhirnya berjaya menghantar kertas siasatannya kepada Peguam Negara pada 31 Disember lalu bersama beberapa syor serta cadangan mereka.
Bagaimanapun semalam Peguam Negara memulangkan semula kertas siasatan itu kepada SPRM kerana inginkan penjelasan lanjut.
“Setelah meneliti keseluruhan keterangan di dalam kertas-kertas siasatan tersebut, jabatan ini pada hari ini mengembalikan kertas-kertas siasatan tersebut untuk mendapatkan penjelasan daripada pihak SPRM mengenai beberapa cadangan dan tindakan yang disyorkan oleh SPRM, ” kata kenyataan pejabat Peguam Negara.
Dalam hal ini, jelas bahawa kertas siasatan itu dikembalikan bukan kerana tidak cukup keterangan, tiada bukti atau ditolak seperti kertas siasatan BNM, tetapi kerana Peguam Negara inginkan penjelasan lanjut berhubung beberapa cadangan dan tindakan yang disyorkan oleh SPRM.
Jadi, apakah cadangan dan tindakan yang disyorkan oleh SPRM itu sehingga Peguam Negara mahukan penjelasan lanjut mengenainya?
Kenapa Peguam Negara inginkan penjelasan lanjut, adakah kerana mereka tidak bersetuju dengan cadangan dan tindakan yang disyorkan SPRM itu?
Adakah ini bermakna Peguam Negara mahu SPRM meminda  atau menggugurkan cadangan dan tindakan yang disyorkannya dalam kertas siasatan itu?
Logiknya, jika Peguam Negara berpuas hati dan bersetuju dengan cadangan dan tindakan yang disyorkan oleh SPRM, tidak ada sebab mereka perlu mengembalikan semula kertas siasatan itu.
Dalam hal ini, kenapa Peguam Negara tidak terus bersetuju saja dengan cadangan dan tindakan yang disyorkan oleh SPRM atau menolaknya terus jika tiada asas untuk pendakwaan?
Adakah Peguam Negara tidak terus menolak kertas siasatan SPRM itu kerana bukti dan keterangan yang ada terlalu sukar untuk diabaikan?
Hal ini berbeza dengan kertas siasatan BNM terhadap 1MDB beserta cadangan-cadangan tertentu yang ditolak untuk pendakwaan oleh Peguam Negara sebelum ini, tetapi kemudian dirayu oleh BNM untuk pertimbangan semula.
Namun, oleh kerana rayuan yang dikemukakan BNM tanpa disertakan bukti-bukti baru, maka  Peguam Negara menolaknya sekali lagi. Ia akhirnya tutup kes begitu saja.
Persoalannya kini ialah apakah SPRM kekal dengan cadangan dan tindakan yang disyorkan sebelum ini atau akan mengembalikan kertas siasatan itu berserta cadangan dan tindakan yang baru kepada Peguam Negara?
Walaupun SPRM menafikan laporan Sarawak Report bahawa terdapat 37 cadangan pendakwaan dalam kertas siasatan yang dikemukakannya kepada Peguam Negara, berapa sebenarnya jumlah syor yang dikemukakannya?
Adakah SPRM kekal dengan kenyataannya sebelum ini bahawa wang RM2,600 juta itu merupakan derma atau ia sudah berubah berikutan adanya maklumat-maklumat baru yang diperolehi?
Bagaimana pula dengan dana RM42 juta daripada SRC international, adakah ia juga derma sama seperti wang RM2,600 juta atau hanya wang sekecil RM42 juta tersebut yang menyebabkan ada sesiapa “tersangkut” untuk tindakan dan pendakwaan? ( SH 19/01/2016)

0

0

votes
Article Rating
Kongsikan artikel ini


ELOKLAH PERGI MAHKAMAH SEMULA

Rasanya semua  sudah membaca kenyataan akhbar yang dikeluarkan oleh Raja Sharafina Raja Shuib, Pegawai Khas Undang-Undang kepada Lim Guan Eng dan jawapan balas Nasharuddin Tantawi berkenaan isu penyelesaian luar mahkamah yang  umpama “rumah siap, pahat masih berbunyi” antara kedua-dua pemimpin tersebut.
Sementara Raja Shafarina mengancam untuk mengambil tindakan undang-undang semula jika isu penyelesaian luar mahkamah itu terus diputarbelitkan, Nasharuddin pula mengeluarkan kenyataannya bertajuk, “Mereka saman saya, mereka mohon selesai.”
Untuk penyelesaikan mutlak, maka elok dan sebaik-baiknya Lim Guan Eng dan Nasharuddin kembali semula ke mahkamah “bertarung”  mempertahankan kebenaran yang masih berbeza versinya antara mereka.
Tengoklah nanti, siapa yang kena!! (SH 20/01/2016).

0

0

votes
Article Rating
Kongsikan artikel ini


PENYINGKIRAN MUKHRIZ JADIKAN TEORI RAHMAN KIAN HAMPIR JADI KENYATAAN

Najib Razak barangkali sudah tidak ada pilihan lain lagi selain mengenepikan Mukhriz Mahathir daripada jawatan Menteri Besar dan Pengerusi Badan Perhubungan UMNO Kedah yang sedang disandangnya sekarang.
Dengan 14 Ketua UMNO Bahagian, tiga daripadanya diwakili oleh Timbalan Ketua Bahagian,  mendesak pertukaran serta hilang kepercayaan terhadap Mukhriz, tentu saja agak sukar bagi Najib untuk sekadar berdiam diri dan tidak memberi perhatian terhadap perkara tersebut.
Berbanding Mukhriz yang kini tinggal keseorangan dalam kepimpinan UMNO Kedah, ditambah dengan bapanya, Tun Mahathir Mohamad masih lantang mengkritik dan belum berputus asa mendesaknya berundur, Najib kini hanya ada satu pilihan saja iaitu memenuhi tuntutan kumpulan yang diketahui Ahmad Bashah itu.
Berdiam diri dan tidak memenuhi tuntutan kali ini akan berisiko mengurangkan lagi sokongan UMNO Kedah terhadap Najib kerana beliau akan dicop sebagai pemimpin yang lemah dan tidak memahami kehendak pemimpin bahagian.
Oleh itu, ada kemungkinan majlis angkat sumpah Menteri Besar Kedah yang baru akan diadakan seawal hari Ahad ini setelah mendapat perkenan pihak istana.
Sekurang-kurangnya dua nama sedang berebut dan melobi untuk menggantikan Mukhriz iaitu antara Ahmad Bashah Hanipah dan Ahmad Lebai Sudin.
Ahmad Bashah ialah Timbalan Menteri Perdagangan Dalam Negeri, Koperasi dan Kepenggunaan yang dilantik ke jawatan itu melalui pemberian kerusi Senator selepas PRU 13 lalu, Timbalan Pengerusi Badan Perhubungan UMNO Kedah, Ketua UMNO Bahagian Alor Setar serta  Adun Bakar Bata.
Ahmad Lebai Sudin pula hanya berjawatan Adun Bukit Lada, tetapi kalah dalam mengekalkan jawatan Ketua Bahagian Pokok Sena kepada Said Ali Said Rastan dalam pemilihan UMNO yang lalu.
Tetapi, pertukaran Menteri Besar Kedah ini bukan saja menjadikan “perang”  antara Najib dengan Tun Mahathir menjadi lebih terbuka dan bertambah parah, malah berkemungkinan menyebabkan BN lebih mudah terlepas penguasaan negeri itu kepada pembangkang dalam pilihanraya akan datang.
Haruslah diingat bahawa faktor terpenting kemenangan BN di Kedah dalam PRU 13 lalu adalah kerana pengaruh Tun Mahathir serta janji menjadikan Mukhriz sebagai Menteri Besar jika kerajaan Pakatan Rakyat dapat ditumbangkan.
Disebabkan faktor Tun Mahathir yang ditampilkan melalui pemilihan Mukhriz sebagai Menteri Besar beserta pergolakan dalam Pas ketika itulah maka pengundi Kedah sedia kembali memberi mandat kepada BN menerajui negeri itu.
Sebab itu, dalam kempen PRU 13 lalu hanya Mukhriz yang ditonjol, dikempen dan dijanjikan sebagai calon Menteri Besar sebelum PRU 13 dan ia tidak berlaku di negeri-negeri lain.
Penyingkiran Mukhriz hanya akan memudahkan pembangkang menawan kembali negeri itu, tambahan pula tiada ternampak “aura atau nilai tambah” untuk menggamit hati pengundi, baik jika Ahmad Bashah mahu pun Ahmad Lebai Sudin dijadikan Menteri Besar.
Bagi Pakatan Harapan dan Pas, apa yang perlu mereka lakukan hanyalah sedikit berlapang dada untuk berkompromi dan membuang ego masing-masing demi mencapai cita-cita menawan semula negeri itu.
Bagi Najib pula, sengsara politiknya akan bertambah dengan penyingkiran Mukhriz ini. Ia bukan saja membentangkan kepada rakyat sikap pendendamnya terhadap Tun Mahathir, malah yang perlu didepaninya selepas ini serangan yang lebih keras daripada bekas Perdana Menteri itu.
Bermakna dengan pertukaran Menteri Besar Kedah, akan menjadikan tiga “pemimpin terbuang”  berada bersama  Tun Mahathir iaitu Muhyiddin, Shafie Apdal dan Mukhriz dan jika mereka bergerak dengan tersusun serta terancang selepas ini, Najib bila-bila masa boleh “sesak nafas” dibuatnya.
Meskipun tanpa jawatan dalam kerajaan, rakyat akan lebih berpihak kepada mereka untuk terus berdepan dengan Najib.
Bersama isu-isu 1MDB dan wang RM2,600 juta  (atau RM4,000 juta?) yang tidak mungkin selesai dan akan terus menghimpit Najib, gelora yang dicipta di Kedah ini akan menjadikan Najib bertambah sengsara dalam penilaian rakyat atau pengundi biasa.
Dengan itu, cerita-cerita bahawa Najib sedang menjadi laluan selesa untuk mengundurkan diri sebelum PRU 14 tidak mungkin berlaku sama sekali.
Tahun-tahun mendatang sehingga PRU 14 pasti akan sarat dengan cerita-cerita politik berkaitan Najib, baik yang realiti mahu pun persepsi yang akhirnya bukan saja menjadikan teori RAHMAN semakin hampir menjadi kenyataan, malah akan membawa UMNO dan BN “berkubur” bersamanya. ( SH 20/01/2016).

0

0

votes
Article Rating
Kongsikan artikel ini


ANTARA MUKHRIZ DAN 14 KETUA BAHAGIAN KEDAH, SIAPA YANG GAGAL?

Kumpulan yang mendesak penyingkiran Mukhriz Mahathir sebagai Menteri Besar dan Pengerusi Perhubungan UMNO Kedah secara umumnya memberikan empat sebab asas mereka berbuat demikian.
Kumpulan itu dianggotai oleh 14 Ketua UMNO Bahagian Kedah, kecuali Jerlun, Padang Terap dan Kulim Bandar Baru yang diwakili oleh Timbalan Ketua UMNO Bahagian masing-masing dan ia diketuai oleh Ahmad Bashah Hanipah, Timbalan Pengerusi UMNO negeri serta Timbalan Menteri Perdagangan Dalam Negeri, Koperasi dan Kepenggunaan.
Ahmad Bashah juga merupakan calon utama untuk menjadi Menteri Besar Kedah sekiranya Mukhriz disingkirkan.
Empat sebab yang disebut sebagai punca hilang keyakinan itu ialah kegagalan Mukhriz menyatupadukan parti, kekurangan perancangan strategik menghadapi pilihanraya akan datang, kegagalan memimpin serta menggerakkan jentera parti dan ketidakupayaannya mengurus pentadbiran negeri dengan berkesan.
Benarkah Mukhriz seorang pemimpin yang gagal atau kegagalan anak Tun Mahathir itu sebenarnya kerana beliau sentiasa disabotaj dan gagal diberi sokongan oleh semua pemimpin UMNO Kedah sendiri?
Bagaimanakah Mukhriz boleh berjaya jika beliau sepanjang masa disabotaj dan tidak diberi kerjasama atas faktor-faktor kepentingan peribadi yang berbagai di kalangan pemimpin UMNO bahagian dan wakil-wakil rakyat negeri itu?
Bukankah pentadbiran UMNO dan kerajaan merupakan suatu usaha kolektif yang bahu-membahu serta saling bekerjasama antara satu sama lain?
Apakah tindakan menyalahkan Mukhriz dengan melabelnya sebagai pemimpin yang gagal itu bertujuan melindungi kegagalan mereka sendiri yang hakikatnya lebih besar dan memalukan?
Apakah pula Ahmad Bashah yang mengetuai kumpulan mendesak penyingkiran Mukhriz itu benar-benar seorang pemimpin yang hebat, berjaya dan gemilang rekodnya?
Apa rekod dan pencapaiannya di Kedah sebelum ini, baik sebagai Exco mahukan pemimpin UMNO negeri?
Sebagai Timbalan Menteri Perdagangan Dalam Negeri, Koperasi dan Kepenggunaan yang ketika ini bertanggungjawab memainkan peranan meringankan beban kehidupan rakyat yang sarat dengan pelbagai isu kos ara hidup dan kenaikan harga barang, apa yang pernah kita dengar idea dan usahanya sejak memegang jawatan itu pada 2013 lalu?
Jika Ahmad Bashah menjadi Menteri Besar menggantikan Mukhriz, adakah beliau mampu jadi lebih baik atau segala-galanya akan bertambah buruk lagi?
Kalaulah benar Mukhriz seorang yang gagal, bukankah sebahagian besar Ketua UMNO Bahagian dan wakil rakyat Kedah yang ada sekarang adalah mereka yang menyebabkan negeri itu tumbang di tangan Pakatan Rakyat pada pilihanraya 2008 lalu?
Jika mereka sudah pernah ditolak pengundi pada 2008 dan BN berjaya mengambil alihnya kerana penonjolan Mukhriz sebagai calon Menteri Besar sebelum pilihanraya 2013 lalu, apakah muka-muka lama yang gagal itu boleh menjanjikan kemenangan dapat dikekalkan?
Selain itu, apakah muka-muka lama itu lebih bersih di mata pengundi Kedah daripada segala skandal dan kebejatan politik berbanding Mukhriz yang tidak pernah kita dengar sama sekali ada titik-titik hitam berkaitan diri dan pentadbirannya?
Ahmad Bashah, Mahadzir Khalid, Jamil Khir Baharom, Azeez Rahim, Johari Baharom dan lain-lain pemimpin Kedah di peringkat nasional yang sedang menekan Najib untuk memenuhi tuntutan mereka, apakah yang kalian mahu sebenarnya – mengukuhkan parti atau lebih melumpuhkannya? (SH
21/012016
).

0

0

votes
Article Rating
Kongsikan artikel ini


BILA NAJIB NAK PANGGIL MUKHRIZ? KENAPA JUMPA KUMPULAN PENENTANG LEBIH
DULU?

Sejak awal lagi sebaik saja timbul isu pemberontakan politik di Kedah yang mahukan kedudukan Mukhriz Mahathir sebagai Menteri Besar dan Pengerusi Perhubungan UMNO Kedah ditukar, ia segera dikaitkan dengan kehendak Najib Razak sendiri.
Ia bukan saja  kerana Najib memang bermasalah dengan bapa Mukhriz, Tun Mahathir Mohamad tetapi juga kerana hampir semua “muka-muka” di belakang gerakan itu adalah penyokong setia Najib belaka.
Kata mereka yang arif dalam politik, tidak mungkin mereka itu begitu berani mengadakan gerakan mahu menolak Mukhriz dan mewujudkan kemelut baru dalam politik UMNO, jika tidak mendapat restu daripada Najib sendiri.
Setelah dua hari kemelut itu berlangsung, pada pukul 4 petang hari ini pula, Najib dilaporkan akan bertemu dengan 14 Ketua UMNO Bahagian Kedah yang menolak Mukhriz itu. Pertemuan itu akan diadakan di ibu pejabat UMNO di Kuala Lumpur.
Dilaporkan turut hadir dalam pertemuan petang ini ialah Exco dan wakil-wakil rakyat Kedah.
Sekali lagi, timbul persoalan mengapa Najib begitu pantas berjumpa dengan 14 Ketua Bahagian itu terlebih dahulu sebelum mendapatkan maklumat penuh daripada Mukhriz sendiri?
Bukankah Mukhriz masih lagi Menteri Besar dan Pengerusi Perhubungan UMNO Kedah?
Tidakkah mengikut amalan biasa apabila timbul sesuatu masalah di peringkat negeri, pihak yang patut dipanggil terlebih dahulu untuk diperolehi maklumat ialah Menteri Besar dan Pengerusi Perhubungan UMNO negerinya?
Dalam hal ini, mengapa Najib lebih dahulu ingin bertemu dengan pihak yang menentang dan bukan dengan Mukhriz sendiri?
Mengapa Najib tidak memanggil Mukhriz terlebih dahulu sebelum bertemu dengan 14 Ketua Bahagian itu?
Apakah Najib sudah lupa amalan serta adab dalam menguruskan parti dan kerajaan?
Sejak bila kumpulan penentang mendapat lebih kemuliaan berbanding pemegang jawatan dalam parti dan kerajaan?
Adakah semua ini “wayang” yang sedang ditayangkan untuk menunjukkan seolah-olah penyingkiran Mukhriz adalah kehendak 14 Ketua UMNO Bahagian dan bukan datang daripada naluri Najib?
Bila pula Najib mahu memanggil Mukhriz? Apakah mungkin Najib akan memanggil Mukhriz selepas mengadakan pertemuan dengan 14 Ketua Bahagian tersebut?
Bergunalah lagilah pertemuan dengan Mukhriz jika Najib sendiri sudah membenarkan dirinya mendapatkan maklumat daripada pihak yang mahu menyingkirkan anak Tun Mahathir itu terlebih dahulu?
Hakikatnya, pertemuan petang ini jelas menandakan Mukhriz semakin di hujung jalan. Tidak lain, pertemuan Najib dengan 14 Ketua Bahagian Kedah itu hanyalah bertujuan untuk mempercepatkan penyingkiran Mukhriz saja.
Malah, tidak mustahil jika Najib terus mengabaikan Mukhriz dan tidak memanggilnya langsung dalam kemelut ini. (SH 22/01/2016).

0

0

votes
Article Rating
Kongsikan artikel ini


RANCANGAN SINGKIR MUKHRIZ GAGAL?

Semuanya nampak serba tak menjadi. Jika dua hari lalu, gerakan menolak Mukhriz Mahathir yang diadakan di Alor Setar dipertikaikan oleh beberapa pemimpin UMNO dan wakil rakyat yang hadir di mana ada di antaranya merasakan seolah-olah diperdaya dan mereka tidak tahu tujuan sebenar perjumpaan itu diadakan, apa yang berlaku dalam perjumpaan Kuala Lumpur semalam lebih mendukacitakan lagi.
Kumpulan 14 Ketua Bahagian Kedah  diketuai oleh Ahmad Bashah Hanipah yang mengadakan pertemuan dengan Najib Razak bagi meneruskan desakan dan mencapai kata muktamad agar kedudukan Mukhriz ditukar, terus menemui jalan buntu.
Dalam pertemuan di PWTC semalam, selain dihadiri 14 Ketua Bahagian berkenaan, ia juga turut dihadiri oleh wakil-wakil rakyat, Exco Kerajaan negeri dan pimpinan UMNO empat peringkat yang lain.
Malangnya, difahamkan tiada kesepakatan dicapai dalam memutuskan  sama ada Mukhriz benar-benar perlu digantikan atau sebaliknya. Terdapat suara-suara yang bimbang bahawa penyingkiran Mukhriz akan memecah-belahkan lagi UMNO dan menidakkan sama sekali peluang mengekalkan penguasaan BN di negeri Kedah.
Sudahlah begitu, kehadiran dalam perjumpaan dengan Najib itu juga dilaporkan tidak menepati sasaran yang menggembirakan. Ada yang menyebut kehadiran tidak sampai pun 100 orang sedangkan jemputan dibuat untuk lebih 200 orang.
Ia dengan sendirinya bermakna, ramai yang tidak setuju dengan perjumpaan untuk menyingkirkan Mukhriz itu.
Dalam keadaan kehadiran mengecewakan dan tiada kesepakatan itu, Najib akhirnya hanya meluangkan masa kira-kira 40 minit saja dalam pertemuan itu. Beliau meninggalkan majlis sebelum ia berakhir  secara sembunyi-sembunyi melalui pintu belakang seolah-olah enggan menunjukkan wajah kecewanya kepada pihak media.
Malah menjadi perbualan di kalangan petugas media tentang adanya arahan tidak membenarkan diambil gambar Najib ketika meninggalkan majlis itu. Wajah Najib ketika dalam perjumpaan itu pula, sebagaimana yang tersebar dalam pelbagai media sosial, jelas memperlihatkan wajahnya yang murung dan tidak gembira.
Selepas Najib pergi, mesyuarat tetap diteruskan tetapi semua mereka yang hadir mengunci mulut daripada bercakap mengenai hasil atau keputusan perjumpaan itu.
Ramai yang ditemui sekadar berkata, “no komen”, “semuanya berjalan dengan baik”  atau kata-kata jawapan klise yang seumpama dengannya.
Episod ini bukan saja memalukan 14 Ketua UMNO Bahagian yang selama ini begitu bersungguh-sungguh mahu menyingkirkan Mukhriz, malah kali ini mereka turut menyeret Najib sama untuk dimalukan.
Sepatutnya, pertemuan dengan Najib yang diadakan selepas sidang akhbar di Alor Setar, mereka terus berjaya meyakinkan Perdana Menteri agar Mukhriz dapat disingkirkan dengan segera.
Namun disebabkan ramai yang berbelah bagi dan lebih risau kesannya kepada UMNO dan BN, ia dengan sendirinya membuatkan Najib rasa terpukul, lalu meninggalkan pertemuan tanpa sidang akhbar dan pengumuman.
Yang lebih memalukan, terpaksa pula Najib keluar ikut pintu belakang – sama seperti yang dilakukannya ketika mesyuarat MT UMNO selepas pemecatan Muhyiddin Yassin dan Shafie Apdal dahulu.
Di luar pula, gerakan menyingkirkan Mukhriz secara automatik telah membuatkan beliau semakin popular dan mendapat lebih simpati daripada rakyat. Bukan saja rakyat Kedah bangun dan berdiri memberi sokongan kepadanya, bahkan di mana-mana limpahan sokongan dapat dirasai.
Agenda menyingkirkan Mukhriz itu akhirnya bukan saja terkesan kepada 14 Ketua Bahagian yang mendapati rakyat tidak bersama dengan kehendak mereka, malah juga menyebabkan Najib turut menerima kesan penolakannya.
Menyingkirkan Mukhriz dan memenuhi kehendak 14 Ketua Bahagian itu lebih memberi kesedaran tentang bahayanya kepada masa depan Najib sendiri akhirnya.
Perjumpaan dengan Najib ini boleh dikatakan gagal sama sekali dan kemungkinannya ialah Mukhriz akan terus kekal sehingga PRU 14 nanti. (SH 23/01/2016).

0

0

votes
Article Rating
Kongsikan artikel ini


APAKAH NAJIB BENAR2 PEDULI NASIB UMNO?

Tanyalah siapa juga pun, pasti tidak ada yang setuju bahawa pertukaran Menteri Besar Kedah ini akan menjadikan UMNO negeri itu bertambah kuat atau kedudukan kerajaan secara automatik bertambah kukuh.
Juga, tidak ada yang dapat memberi jaminan sama sekali bahawa dengan menggugurkan Mukhriz Mahathir akan menjadikan kedudukan UMNO secara keseluruhannya akan bertambah baik serta Najib serta merta lebih diterima rakyat.
Tanpa keraguan oleh sesiapa juga yang waras pertimbangannya, imej UMNO dan Najib akan bertambah buruk dengan menggugurkan Mukhriz sebagai Menteri Besar dan Pengerusi Perhubungan UMNO Kedah.
Ia bukanlah semata-mata kerana Mukhriz lebih baik atau lebih diterima rakyat dan imej kepimpinannya yang tiada skandal, tetapi juga disebabkan calon penggantinya kelihatan jauh lebih buruk dan tiada apa-apa nilai tambah di mata rakyat.
Sejarah tewasnya Kedah pada pilihanraya 2008 akan lebih mudah berulang kerana pasukan yang pernah kalah dan diketuai oleh mereka yang  kalah sebenarnya lebih mudah untuk dikalahkan oleh pihak lawan.
Kenapa nama Ahmad Bashah tidak diyakini di saat-saat akhir pilihanraya 2013 dan Mukhriz segera ditonjolkan ketika itu?
Sebabnya, tentulah tidak lain kerana beliau tidak diyakini boleh menang ketika itu.
Lalu, apakah dengan menukar Mukhriz kepada Ahmad Bashah pula, UMNO dan BN ada harapan lebih baik dalam pilihanraya akan datang?
Lantaran itu, jika Najib benar-benar memikirkan mengenai kedudukan dan masa depan UMNO, menukar Menteri Besar Kedah bukanlah pilihan yang betul atau yang lebih baik yang harus dilakukannya.
Menggugurkan  Mukhriz hanyalah menunjukkan kebolehannya menggunakan kuasa, sambil dapat melepaskan dendam kepada Tun Mahathir Mohamad yang menjadi pengkritik utamanya ketika ini, tetapi langsung tiada kelebihan untuk UMNO dan negeri Kedah .
Pertukaran Menteri Besar Kedah sekarang tentulah juga berbeza dengan pertukaran yang pernah dilakukan oleh Tun Mahathir ketika beliau menjadi Perdana Menteri dahulu sebagaimana yang disebut oleh Mahadzir Khalid semalam.
Ketika itu bukan saja tidak ada isu mengenai imej Perdana Menteri yang terlalu buruk, bahkan calon penggantinya iaitu Sanusi Junid yang ditonjolkan untuk mengambil alih tempat Osman Aroff, juga dilihat lebih berwibawa, lebih diyakini dan lebih baik.
Falsafah melakukan pertukaran mestilah daripada keadaan yang tidak berapa baik kepada keadaan yang lebih baik. Sanusi ketika itu ditolak oleh majoriti wakil-wakil rakyat hanyalah kerana watak politiknya, bukan kerana beliau tidak baik atau tidak ada kelebihan.
Ia berbeza dengan sekarang. Menteri Besar yang baik dan disukai oleh rakyat Kedah ingin ditukar dengan yang tidak berapa baik serta pernah berada dalam pasukan yang ditolak oleh pengundi pada 2008 lalu.
Maka, adakah pertukaran itu nanti menunjukkan Najib benar-benar peduli dengan nasib dan masa depan UMNO?
Jika diimbas perlakuan-perlakuan Najib sejak menjadi Perdana Menteri, apa yang yang difikirkannya adalah lebih tentang dirinya berbanding nasib UMNO serta negara.
Kemelut yang berlaku dalam 1MDB dan membenarkan akaun bank peribadinya digunakan sebagai tempat berlabuhnya derma berbilion ringgit saja sudah cukup menunjukkan hakikat itu.
Pemimpin yang memikirkan nasib dan masa depan UMNO serta negara pasti tidak berbuat demikian dalam apa keadaan sekali pun. Maknanya, beliau melakukannya kerana memikirkan tentang dirinya lebih daripada segala-galanya.
Lebih jelas lagi, bagaimana Najib mempertahankan dirinya dalam kedua-dua isu tersebut juga memperlihatkan hakikat yang sama. Beliau seolah-olah tidak peduli apa akan jadi kepada UMNO, negara dan penilaian rakyat kerana yang penting baginya ialah bagaimana untuk menyelamatkan kedudukan dirinya semata-mata.
Dengan segala kuasa yang ada padanya, memang sehingga ini Najib kelihatan selamat, tetapi apakah UMNO dan negara juga turut selamat melalui perlakuan-perlakuan untuk menyelamatkan dirinya itu?
Apakah juga UMNO lebih selamat dalam pilihanraya akan datang?
Pasti tidak ada yang dapat memberi jawapan positif mengenainya, malah lebih ramai yang mengatakan UMNO dan negara akan lebih selamat jika tanpa Najib sebagai pemimpinnya.
Begitu juga dalam kes pertukaran Menteri Besar ini. Najib bukanlah memikirkan tentang UMNO dan negara dalam keinginan berbuat demikian. Beliau hanya memikirkan tentang dirinya yang ingin menunjukkan kuasa dan membalas dendam kepada Tun Mahathir.
Wakil-wakil rakyat Kedah yang menolak Mukhriz juga berbuat demikian hanyalah kerana mereka tahu Najib ada dendam yang ingin dilangsaikannya terhadap Tun Mahathir. Apa yang berlaku selepas itu bukan lagi dalam pertimbangan mereka untuk memikirkannya.
Yang difikirkan mereka, sama seperti Najib, hanyalah kepentingan diri semata-mata. (SH 26/01/2016).

0

0

votes
Article Rating
Kongsikan artikel ini


SAYA DAN TASIK KENYIR

Sebaik saja telefon bimbit saya mendapat semula “nyawanya” tengahari tadi, terdapat beberapa pertanyaan daripada kenalan dan rakan mengapa blog ini tiada artikel baru sejak Sabtu lalu.
Ada yang bertanya ke mana saya menghilang dan adakah saya tidak sihat sehingga tidak memuatkan tulisan-tulisan baru?
Seorang kawan yang biasa berbahasa kasar dengan saya pula menghantar pesanan melalui Whatsapp, “Hoiii, mana pergi. Senyap je blog. Cal aku balik.”
Selebihnya ada juga yang berkongsi maklumat mengenai perkembangan politik Kedah untuk saya tulis dalam artikel-artikel seterusnya.
Kepada yang bertanya  ke mana saya menghilang, kenapa tiada artikel baru atau kepada yang beberapa kali membuka blog ini tetapi tidak terjumpa penulisan baru  sejak Sabtu lalu, sebenarnya saya menyertai suatu percutian bersama beberapa kenalan  sahabat ke Tasik Kenyir, Terengganu.
Setiap kami membawa keluarga masing-masing ke sana. Bermakna, selain mengeratkan hubungan sesama rakan serta berbincang isu-isu tertentu, pemergian ke Tasik Kenyir itu juga ibarat percutian keluarga bagi kami.
Berada di atas Bahtera Kenyir 1, semua perhubungan telefon dengan dunia luar terputus sama sekali. Sebab itu, bila sampai ke jeti di Hulu Terengganu tengahari tadi, ribuan pesanan sudah pun berada dalam kotak simpanan telefon.
Di sini, selain tempat yang sesuai untuk merehatkah minda, ia juga syurga bagi kaki pancing, peminat ikan sungai serta pencinta keindahan alam sekitar.
Pengalaman paling menyeronokkan ialah berkunjung ke pusat penternakan ikan kelah yang dikenali Kelah Santuari di mana kita boleh memberi makan, menyentuh dan membelai sendiri ikan-ikan tersebut.
Sebenarnya, pusat tersebut ditutup ketika ini sehingga Mac depan dan terima kasih atas kebenaran khas yang diberi kepada rombongan kami untuk mengunjunginya.
Bagi yang belum pernah sampai ke Tasik Kenyir, cubalah meluangkan masa dan anda pasti tidak menyesal pergi ke sana.
Saya masih dalam perjalanan pulang ke “kediaman rasmi” di Lembah Kelang setelah dibawa pula singgah ke sebuah restoran yang menjual ikan kelah di pekan Hulu Terengganu, mudah-mudahan dengan izin Allah saya akan menulis seperti biasa selewat-lewatnya mulai malam nanti. (SH 25/01/2016).
Antara ratusan pulau yang terdapat di Tasik Kenyir.
Salah satu air terjun yang cantik dan menyamankan untuk mandi manda.
Jambatan gantung untuk menuju ke Kelah Santuari.
Memberi makan dan bermain-main dengan ikan kelah.
Lihatlah betapa manja ikan-ikan kelah ini…
Ikan Sebarau yang dapat dibawa pulang dengan memancing dari atas kapal.
Seekor lagi ikan Sebarau yang diperolehi dengan memancing
Ikan Toman seberat 3.8 kilogram berjaya dipancing oleh salah seorang rakan.
Saya bersama Chef Alias yang mengetuai empat petugasnya yang menyediakan makanan sepanjang berada dalam Bahtera Kenyir 1.

0

0

votes
Article Rating
Kongsikan artikel ini


APA JADI DENGAN WANG RM42 JUTA SRC? KENAPA NAJIB TIDAK PULANGKAN DUIT
TERSEBUT?

Sementara kita terus ketawa dengan lawak jenaka Peguam Negara sejak pagi Selasa dalam usahanya membersihkan nama Najib Razak berkaitan derma RM2,600 juta, penjelasan tentang dana RM42 juta daripada SRC International juga tidak kurang membuatkan kita terbahak-bahak jadinya.
Najib dibersihkan daripada isu berkaitan derma RM2,600 juta bukan saja kerana  tiada apa-apa imbuhan yang diminta, bahkan juga kerana sejumlah RM2,030 juta lebihannya telah dipulangkan semula kepada keluarga Diraja Arab Saudi yang dikenalpasti sebagai pendermanya.
Berkaitan dana RM42 juta daripada SRC International pula, penjelasan Peguam Negara, Apandi Ali ialah:-
– tiada apa-apa keterangan yang boleh menunjukkan  Perdana Menteri mengetahui dan/atau dimaklumkan bahawa terdapat sebarang kemasukan wang daripada akaun SRC International ke dalam akaun-akaun beliau;
– tiada apa-ap keterangan yang boleh menunjukkan bahawa Perdana Menteri memberi apa-apa kebenaran untuk pemindahan mana-mana wang daripada akaun SRC International ke dalam akaun-akaun beliau;
– keterangan menunjukkan bahawa pada masa-masa yang material, Perdana Menteri mempercayai  segala pembayaran yang dibuat oleh beliau adalah dengan menggunakan wang sumbangan keluarga Diraja Arab Saudi yang telah dipindahkan ke akaun-akaun beliau sebelum itu.
Dalam bahasa yang mudah, ayat Apandi itu bermaksud bahawa Najib tidak mengetahui mengenai kemasukan wang sebanyak RM42 juta itu, jauh sekali memberi kebenaran wang tersebut dimasukkan ke dalam akaun peribadinya.
Maka dengan itu, Najib dianggap tidak melakukan apa-apa kesalahan jenayah berkaitan wang RM42 juta itu.
Tidakkah ini satu lagi jenaka yang boleh membuatkan kita ketawa dengannya?
Lebih membuatkan kita ketawa jika persoalan-persoalan di bawah ini terus tergantung tanpa jawapan.
Pertama, siapakah memasukkan wang tersebut dan bagaimana mereka memperolehi nombor akaun bank peribadi Najib?
Kedua, logikkah jika seseorang memasukkan wang sebesar RM42 juta jumlahnya,  tetapi tidak memberitahu atau memaklumkan langsung mengenainya kepada penerima wang tersebut?
Ketiga, adakah sebagai Perdana Menteri, Najib betul-betul tidak pernah memberikan nombor akaun bank peribadinya kepada sesiapa?
Keempat, jika tidak pernah, bagaimana nombor akaun bank itu boleh diperolehi oleh orang lain?
Kelima, adakah perkara biasa bagi Najib memberikan nombor akaun banknya sehingga ia bukan lagi rahsia dan kemudian sesiapa saja boleh memasukkan wang ke dalamnya?
Keenam, setelah mengetahui adanya dana RM42 juta dalam akaun peribadinya, apa yang Najib lakukan terhadap wang tersebut?
Adakah wang itu sudah habis dibelanjakan atau masih dalam simpanan lagi?
Kenapa ia tidak dipulangkan semula kepada SRC International seperti yang dilakukannya dalam sebahagian daripada wang derma RM2,600 juta kepada keluarga Diraja Arab Saudi itu?
Dalam pada itu, persoalan yang tidak kurang misterinya ialah mengapa dua bekas pengarah SRC International, Nik Faisal Farid Kamil dan Suboh Md Yassin melarikan diri ke luar negara sejak sekian lama?
Apa yang mereka takutkan? Adakah mereka mengetahui mengenai wang RM42 juta yang dimasukkan ke dalam akaun Najib itu?
Adakah selepas kes ini ditutup, mereka akan terus berada di luar negara atau akan segera kembali ke dalam negara?
Sementara kita menunggu ada atau tidak jawapan kepada persoalan-persoalan ini, marilah kita terus ketawa kerana sebenarnya penjelasan Apandi Ali dalam membersihkan Najib semalam  adalah lawak jenaka paling “rare” sejak negara kita merdeka. ( SH
27/0/2016
).

0

0

votes
Article Rating
Kongsikan artikel ini


NAJIB TIDAK SAJA DIBERSIHKAN, SUCI HATINYA JUGA DIDEDAHKAN…

Tiada kesalahan dan pendakwaan yang akan diambil terhadap Perdana Menteri, Najib Razak setelah penyiasatan lebih enam bulan oleh SPRM berhubung wang RM2,600 juta dan dana RM42 juta daripada SRC International barangkali tidaklah begitu memeranjatkan kita semua.
Ini kerana keputusan itu pada umumnya sudah dijangka oleh sesiapa pun juga, cuma yang ingin ditunggu ialah bagaimana penolakan kes itu akan dilakukan oleh Peguam Negara.
Walaupun SPRM yang melakukan penyiasatan, tetapi sama ada pendakwaan hendak dilakukan atau sebaliknya, ia adalah kuasa Peguam Negara. Oleh kerana Apandi Ali dilantik secara mengejut menggantikan Gani Patail, penutup skripnya tidaklah begitu sukar untuk dijangka.
Tetapi yang lebih memeranjatkan ialah apabila Peguam Negara turut memaklumkan bahawa selain tiada kes yang boleh dikaitkan dengan Najib berkaitan wang tersebut, beliau  juga dimaklumkan sudah memulangkan kembali RM2,030 juta daripada RM2,600 juta yang diterimanya kepada keluarga penderma daripada Timur Tengah tersebut.
Kata Peguam Negara,  wang itu dipulangkan oleh Najib kepada penderma kerana ia tidak lagi diguna pakai.
Oh oh oh…baiknya hati Perdana Menteri kita ini. Oleh kerana tidak diguna pakai, wang derma itu dipulangkan kembali. Jumlahnya pula bukan seratus dua, tapi ribu-ribu juta.
Memang zuhud dan tidak gelap mata dengan dunia rupanya pemimpin kita ini. Mungkin Najib satu-satunya pemimpin yang pernah memulangkan kembali wang derma yang diterimanya dalam jumlah ribu-ribu juta nilainya.
Barangkali di dalam dunia juga hanya ada seorang manusia yang memiliki hati sesuci dan sebersih Najib ini. Sebelum Najib, rasanya tidak ada yang memiliki hati seperti itu dan diharapkan dengan contoh teladan yang ditunjukkan ini lebih ramai lagi yang akan menuruti jejak langkahnya itu, terutama isteri dan anak-anaknya.
Di sebalik Peguam Negara telah membersihkan Najib menjadi bersih sebersih-bersihnya umpama kain putih atau seperti bayi yang baru lahir, beliau juga menzahirkan bahawa Najib adalah pemimpin yang begitu mulia hatinya sehingga sanggup memulangkan kembali wang derma yang diterimanya.
Peguam Negara, Apandi Ali hari ini membersihkan nama Najib daripada sebarang kesalahan jenayah berkaitan penerimaan wang ke dalam akaun peribadinya itu atas alasan “tidak cukup bukti” untuk mengaitkannya dengan tiga kertas siasatan yang dihantar oleh SPRM itu.
Serentak dengan itu, Apandi juga mengarahkan SPRM menutup terus kes itu.
Tiadalah lagi apa-apa yang boleh dibangkitkan mengenai derma RM2,600 juta dan dana RM42 juta itu walaupun hakikatnya SPRM telah menghantar tiga kertas siasatan mengenainya.
Dalam hal ini, biasanya orang yang menderma tidak mengharapkan lagi wang yang didermanya dikembalikan kerana selepas menderma, yang diharapkan selepas itu hanyalah pahala saja.
Apatah lagi digembar-gemburkan kononnya derma itu untuk memerangi keganasan, menegakkan fahaman Ali Sunnah Wal Jamaah, menentang DAP dan kerana ingin UMNO terus berkuasa di negara ini.
Ehhh…kenapa dipulangkan pula? Sudah tamatkah agenda memerangi keganasan, menegakkan fahaman Ahli Sunnah Wal Jamaah, menentang DAP dan memperkukuh UMNO supaya terus berkuasa?
Walaupun tidak diminta, Najib rupa-rupanya dengan rela hati memulangkan wang besar itu semata-mata kerana ia tidak digunapakai lagi.
Perghhh…mulia dan suci murni sungguh hati Najib rupanya!
Ada sesiapa nak percaya?
Hehehe….Lawak betul dan sehingga pilihanraya 2018 nampaknya kita tidak perlu lagi menonton sebarang hiburan televisyen untuk ketawa dan menghiburkan hati. Lawak ini saja sudah memadai membuatkan kita ketawa sepanjang masa.(SH 26/01/2016).

0

0

votes
Article Rating
Kongsikan artikel ini


DI SEBALIK NAJIB TIADA KES, RAKYAT SEMAKIN ADA KES UNTUK MENOLAK UMNO

Nampaknya keputusan Peguam Negara membersihkan nama Perdana Menteri, Najib Razak berhubung siasatan derma RM2,600 juta dan dana RM42 juta daripada SRC International yang masuk ke akaun peribadinya, tetap tidak diterima baik dengan baik oleh rakyat pelbagai lapisan.
Di mana-mana boleh didengar rakyat membicarakan isu tersebut dan rata-ratanya mereka tidak setuju dan memperlekeh tindakan Peguam Negara, Apandi Ali membebaskan Najib begitu saja.
Di pejabat, kedai kopi, lobi hotel, pasar dan di mana-mana saja jelas dapat dikesan rasa tidak puas hati itu.  Ada juga budak-budak sekolah yang berbual dengan rakan-rakannya turut kehairanan mengapa Najib bertindak memulangkan derma yang sudah diterimanya.
Jika budak-budak sekolah itu tahu keseluruhan kenyataan Peguam Negara, tentu mereka lebih hairan bagaimana Najib juga boleh tidak tahu sama sekali adanya dana RM42 juta berada dalam akaun bank peribadinya.
Hakikatnya, kalau dihitung perbualan komunikasi alam maya seperti dalam Facebook, Twitter, Whatsapp , Telegram dan sebagainya, keadaan tidak setuju dengan tindakan Peguam Negara itu jauh lebih mengerikan lagi. Macam-macam ulasan dan komen yang boleh didapati.
Dalam masa yang sama, hampir tidak ada yang berani mempertahankan atau membela keputusan Peguam Negara itu. Pejuang maya pro Najib dalam sehari dua ini dilihat lebih banyak berdiam atau cuba beralih kepada topik lain berbanding mempertahankan keputusan Peguam Negara yang paling dipertikaikan itu.
Lebih menghangatkan keadaan ialah bilamana SPRM sendiri dilaporkan akan membuat rayuan terhadap keputusan Peguam Negara itu serta cuba membentangkannya kepada Panel Penilaian Operasi yang ditubuhkan oleh kerajaan untuk memantau perjalanan agensi tersebut.
Ia dengan jelas menggambarkan SPRM secara mutlaknya tidak bersetuju dengan keputusan Peguam Negara itu memandangkan mereka dilaporkan telah mencadangkan agar tiga pertuduhan diambil terhadap Najib.
Tetapi dengan Peguam Negara menolak cadangan SPRM itu, ia bukan saja menimbulkan kekecewaan dan patah hati mereka berikutan sudah bekerja keras lebih enam bulan sebelum ini untuk melengkapkan siasatan, malah ia seperti SPRM turut menghampakan harapan rakyat yang cintakan kebenaran.
Penantian rakyat dalam isu siasatan terhadap Najib berkaitan derma RM2,600 juta dan kemasukan dana RM42 juta daripada SRC International ke akaun peribadinya ialah umpama penonton bolasepak yang begitu mengharapkan jaringan gol ketika melihat seorang penyerang diberikan bola yang hanya memerlukan tolakan mudah saja, tetapi akhirnya pemain  terbabit enggan melakukan tendangan.
Begitulah kecewanya majoriti rakyat terhadap keputusan Peguam Negara itu. Tetapi, seperti penonton bolasepak, apalah daya mereka.
Ini pula merupakan kali kedua kertas siasatan ditolak oleh Peguam Negara di mana sebelum ini nasib yang sama telah pun menimpa Bank Negara Malaysia.
Apandi pula dengan bangga mempertahankan keputusannya, malah meminta sesiapa yang tidak puas hati agar menggunakan saluran undang-undang untuk mendapatkan tafsiran mahkamah berhubung tindakannya itu.
Dalam hal ini, Apandi haruslah sedar bahawa bukan semua rakyat suka pergi ke mahkamah untuk menuntut kebenaran. Jawapan bernada angkuh dengan mengatakan adalah haknya sebagai peguam negara sama ada mahu memulakan, meneruskan atau menghentikan mana-mana prosiding jenayah kepada mana-mana individu, bukan saja menghampakan, malah langsung tidak memberi gambaran yang baik mengenai perjalanan sesebuah kerajaan yang mendukung aspirasi rakyat.
Tambahan lagi, bukanlah rahsia juga, beliau duduk di kerusi tersebut hanya mengambil alih tempat Gani Patail yang disingkirkan secara mengejut dan penuh tanda tanya. Oleh itu, Apandi seharusnya lebih berhemah, cermat dan mesra dalam memberikan respon balasnya.
Memanglah semua orang tahu hak dan kedudukannya sebagai peguam negara, tetapi jika sesuatu yang jelas berwarna merah dan sesiapa pun akan mengatakannya merah, janganlah hanya kerana kuasa dan kedudukan sebagai pemegang kata putus,  beliau dengan bangga  dan tanpa perasaan mengatakannya berwarna hijau.
Mungkin orang yang tidak bersetuju hanya sekadar mampu memprotes dan tidak berupaya mengubah keputusan yang sudah dibuatnya itu, tetapi tentu ada ketikanya ruang untuk berbuat sesuatu akan menjelma juga.
Di sebalik Najib dibersihkan dan didapati tiada kes oleh Peguam Negara, sedarkah beliau bahawa ia dalam masa yang sama menjadikan rakyat semakin ada kes untuk menjauhi dan menjatuhkan UMNO dalam PRU 14 nanti?
Dengan berbekalkan 52 peratus undi popular sudah menolak UMNO dan BN dalam pilihanraya 2013 lalu, tidakkah mustahil sebenarnya angka penolakan itu tambah membesar bersama keyakinan bahawa hanya perubahan kerajaan saja satu-satunya jalan penyelesaian kepada segala kemelut dan kebejatan yang ada sekarang? (SH 27/01/2016).

0

0

votes
Article Rating
Kongsikan artikel ini


APA KHABAR ZAHID HAMIDI?

Antara pemimpin UMNO dan kerajaan yang banyak bercakap mengenai wang derma RM2,600 juta yang masuk ke akaun peribadi Najib Razak ialah Zahid Hamidi.
Pada bulan Ogos 2015, tidak lama selepas dilantik sebagai Timbalan Perdana Menteri, beliau mengatakan sudah bertemu dengan Ketua Pegawai Pelaburan dan pemegang amanah keluarga penderma tersebut.
Ketika Perhimpunan Agung UMNO Disember lalu pula, Zahid Hamidi memberitahu, penderma RM2,600 juta itu bukan seorang tetapi datangnya lebih daripada satu sumber.
Ia plural, kata Zahid Hamidi.
Bagaimanapun, dalam perkembangan terbaru apabila Peguam Negara, Apandi Ali mendedahkan bahawa sebahagian besar daripada wang derma itu sudah dipulangkan oleh Najib kepada keluarga Diraja Arab Saudi pada Ogos 2013 lagi, laporan-laporan media antarabangsa mengatakan Raja Abdullah, pemerintah  Arab Saud yang mangkat pada Januari 2015 kemungkinan besar adalah penderma yang dimaksudkan itu.
Jadi, apa khabar Zahid Hamidi dengan maklumat terbaru ini? (SH 28/01/2016).

0

0

votes
Article Rating
Kongsikan artikel ini


BERAPA RAMAI SETUJU?

SPRM dikatakan telah mencadangkan tiga pertuduhan harus diambil terhadap Perdana Menteri, Najib Razak dalam kertas siasatannya berkaitan isu wang  RM2,600 juta dan dana RM42 juta daripada SRC International yang masuk ke akaun peribadi Perdana Menteri.
Bagaimanapun, cadangan itu ditolak oleh Peguam Negara, Apandi Ali. Beliau bukan saja membersihkan nama Najib daripada sebarang pertuduhan atas alasan tidak cukup bukti, malah juga mengarahkan SPRM menutup terus kes tersebut.
Tetapi isu ini telah menjadi pertikaian paling hebat dalam masyarakat di mana bukan saja orangramai membuak-buak tidak setuju dengan keputusan Peguam Negara itu, malah bekas Peguam Negara, Abu Talib Othman dan beberapa pengamal undang-undang juga mempersoalkannya.
SPRM juga dilaporkan ingin merayu keputusan Peguam Negara itu kerana menganggap susah payah mereka melengkapkan siasatan hampir tujuh bulan selama ini sebagai sia-sia saja serta dalam masa yang sama tidak mahu membuatkan rakyat terus kehampaan.
Panel Penilaian Operasi dan Panel  Khas SPRM pula mahu rakyat diberi penjelasan secukupnya berhubung keputusan itu serta menyarankan agensi penguatkuasa itu terus mengadakan perbincangan dengan Peguam Negara untuk tindakan seterusnya, suatu isyarat jelas yang menggambarkan mereka juga tidak gembira kerana tiadanya pendakwaan dilakukan terhadap Najib.
Maka itu, kiranya dibuat undian, daripada 30 juta rakyat Malaysia, berapa ramaikah yang setuju Najib perlu didakwa kerana perlakuannya  berkaitan kemasukan kedua-dua wang itu tidak boleh dimaafkan serta telah mencemarkan nama baik negara?
Daripada 3.4 juta ahli UMNO, berapa ramai  yang setuju beliau harus membersihkan namanya melalui proses di mahkamah, bukannya semata-mata dibersihkan oleh Apandi Ali?
Daripada kira-kira 1.5 juta penjawat awam, berapa ramai yang setuju bahawa Najib mesti diadili di mahkamah?
Akhir sekali, tanya juga secara bisik-bisik  dan “off the record” dengan Zahid Hamidi, setuju atau tidak beliau tentang perlunya Najib dibawa ke mahkamah? (SH 28/01/2016).

0

0

votes
Article Rating
Kongsikan artikel ini


AHMAD MASLAN TERUS MALANG

Kesian dengan Ahmad Maslan, dalam waktu terdekat ini saja sudah  dua kali beliau diturunkan pangkatnya oleh Najib Razak.
Orang lain membodek dan mengampu dapat naik pangkat, beliau diturunkan pula pangkatnya.
Sebelum ini, beliau diturunkan pangkat sebagai timbalan menteri di kementerian paling senior iaitu kewangan kepada timbalan menteri juga di kementerian perdagangan antarabangsa dan industri, kini jawatannya dalam UMNO sebagai ketua penerangan pula diturunkan kepada ahli MT lantikan saja dengan pengkhususan mengetuai biro IT.
Jawatan Ketua Penerangan UMNO yang disandang oleh Ahmad Maslan sejak Najib menjadi Presiden UMNO bermula 2009 lalu kini diambil alih oleh Annuar Musa, seorang bekas menteri dan Ahli Parlimen Ketereh, Kelantan.
Jika penurunan pangkatnya sebagai timbalan menteri di kementerian paling senior kepada yang  kurang senior sebelum ini dikaitkan dengan kegagalannya memberi penerangan berkaitan GST sehingga timbul pelbagai kekeliruan dan momokan, barangkali pertukaran jawatan dalam UMNO ini kerana Najib juga tidak puas hati dengan prestasinya dalam memberi penjelasan berkaitan isu-isu semasa dalam negara.
Dengan  mengetuai biro IT yang berperanan dalam hal-hal siber dan digital untuk UMNO, Ahmad Maslan pasti tidak akan banyak bercakap seperti selalu lagi, sebaliknya akan lebih kerap bermain di medium media sosial dan alam maya saja.
Agaknya dalam perkiraan Najib, pointer 3.85 yang dimiliki Ahmad Maslan tidak cukup sesuai untuknya terus banyak bercakap dan memberi penerangan di sana sini.
Pointer itu hanya sesuai untuk bermain dengan dengan gajet-gajet dan menjaga alam maya semata-mata.
Sabarlah Mat…main Facebook, Twitter, Whatsapp dan Telegram banyak-banyak sajalah lepas ini!! (SH 29/01/2016).

0

0

votes
Article Rating
Kongsikan artikel ini


UJIAN KEMAHIRAN BERFIKIR

Ujian ini tidak ada kaitan dengan sesiapa, yang hidup dan sedang berkuasa atau yang sudah meninggal dunia. Ia sekadar suatu anjakan berfikir di pagi Jumaat yang mulia.
Ujian 1
Seorang pencuri telah mencuri memecah masuk dalam sebuah rumah, mencederakan penghuninya dan mengambil wang tunai sebanyak kira-kira RM26,000.
Tetapi pencuri itu gagal melarikan diri kerana rumah tersebut telah dikepung oleh orang kampung. Beliau kemudian mengambil keputusan memulangkan wang yang dicurinya itu kepada tuan rumah yang cedera sambil tersenyum-senyum malu.
Dalam semua kemungkinan yang berlaku seterusnya, yang manakah yang salah?
1. Penghuni rumah serta penduduk kampung bersyukur dan membiarkan pencuri tadi bebas begitu saja.
2. Polis dan Ketua Kampung bersetuju dengan tindakan pencuri tersebut yang dianggap tidak melanggar sebarang undang-undang.
3. Penduduk ingin “membelasah” pencuri tetapi tidak berani kerana melihatkan polis dan Ketua Kampung tidak memihak kepada mereka.
4. Tiada satu jawapan yang betul.
Ujian 2
Seorang lelaki minum teh tarik di sebuah kedai mamak dan selepas melakukan satu hirupan, beliau tiba-tiba merasa dahaganya sudah hilang dan menganggap minuman itu tidak perlu lagi baginya.
Apakah yang betul untuk dilakukan oleh lelaki itu?
1. Memulangkan semula kepada tauke mamak tanpa membayarnya dan langsung tidak berasa apa-apa terhadap orang keliling.
2. Membayar dengan harga seperti biasa.
3. Meminta diskaun harga.
4. Tiada satu jawapan yang salah.
Apakah yang salah itu betul dan yang betul itu salah? (29/01/2016).

0

0

votes
Article Rating
Kongsikan artikel ini


DULU TAKUT DENGAN MAHATHIR, KINI TAKUT DENGAN ANAKNYA PULA

Mesyuarat MT UMNO semalam tidak membuat apa-apa keputusan berhubung kedudukan Mukhriz Mahathir sebagai Menteri Besar dan Pengerusi Perhubungan UMNO Kedah.
Meskipun Najib Razak sudah mengadap Jemaah Pemangku Sultan Kedah untuk memohon perkenan melantik Menteri Besar yang baru, tetapi beliau mengatakan ia akan diumumkan kemudian.
Bermakna, sehingga angkat sumpah diadakan, Mukhriz masih kekal dengan kedudukannya yang ada sekarang.
Tetapi, semalam beliau sudah pun dihalang daripada menghadiri mesyuarat MT sedangkan masih lagi berkedudukan sebagai Pengerusi Perhubungan UMNO dan Menteri Besar Kedah.
Walaupun kehadiran Mukhriz dalam mesyuarat MT hanyalah dalam kapasiti “turut hadir”  berikutan kedudukannya sebagai Pengerusi Perhubungan UMNO Kedah, namun selagi jawatan itu masih disandangnya, beliau tidak seharusnya “dihalau”  begitu saja.
Harus ada sedikit hormat atas jawatan yang disandangnya itu, lainlah jika beliau sudah digugurkan daripada mengetuai UMNO negeri Kedah.
Kenapa jadi begini?  Apa yang Najib takut sangat dengan Mukhriz daripada menghadiri mesyuarat MT itu?
Apa yang cuba dirahsiakan dalam mesyuarat MT semalam?
Mengapa menutup terus telinga daripada mendengar penjelasan Mukhriz sekiranya timbul perbincangan mengenai jawatannya yang mahu dilucutkan?
Sebelum ini Najib didapati takut dengan Tun Mahathir Mohamad dalam program NothingToHide dan takut dengan Muhyiddin Yasin sehingga tidak membenarkannya merasmikan mesyuarat sayap-sayap serta berucap menggulung perbahasan Perhimpunan Agung UMNO, rupa-rupanya beliau juga gentar untuk berdepan anak bekas Perdana Menteri itu.
Apakah Najib hanya berani dalam komunikasi sehala saja? Kenapa sebagai individu paling berkuasa dalam negara, Najib masih ada rasa takut dalam dirinya?
Memang hak Najib sebagai Perdana Menteri dan Presiden UMNO untuk menukar mana-mana Menteri Besar dan Pengerusi Perhubungan UMNO, tetapi beliau juga seharusnya tahu menghormati kedudukan seseorang yang masih ada kedudukan dalam parti dan kerajaan.
Belajarlah daripada Tun Mahathir yang masih memberi ruang kepada Tun Musa Hitam merasmikan mesyuarat sayap-sayap pada pemilihan 1987 meskipun ketika itu bekas Timbalan Perdana Menteri itu bermusuh dengannya.
Juga, belajarlah bagaimana Tun Mahathir masih membenarkan Anwar Ibrahim menghadiri mesyuarat MT dan membela dirinya sebelum memecatnya pada 1998 dahulu.
Kalau pun perlantikan Menteri Besar memerlukan sedikit masa lagi untuk Najib menyelesaikan beberapa perkara terlebih dahulu, kenapa tidak digugurkan saja jawatan Mukhriz sebagai Pengerusi Perhubungan terlebih dahulu agar tidak berbangkit keperluannya menghadiri mesyuarat MT UMNO?
Mukhriz sendiri pun barangkali lebih memahami ketidakperluannya hadir dalam mesyuarat MT jika jawatan Pengerusi Perhubungan UMNO Kedah itu sudah dilucutkan daripadanya.
Meskipun dilaporkan Mukhriz telah dihubungi melalui telefon, namun surat pemberitahuan mengenai ketidakperluannya hadir itu hanya disampaikan setelah beliau memasuki bilik mesyuarat di Menara Dato’ Onn, PWTC.
Bukankah lebih baik, bersekali dengan pengguguran Ahmad Maslan sebagai Ketua Penerangan, Tengku Adnan Tengku Mansor juga perlu digugurkan sama sebagai Setiausaha Agung UMNO? (SH 30/01/2016).

0

0

votes
Article Rating
Kongsikan artikel ini


SIAPAKAH YANG DIMAKSUDKAN?

Ini bukanlah kali pertama Nazir Razak, adik kepada Perdana Menteri, Najib Razak yang diselubungi pelbagai isu, meluahkan kebimbangannya mengenai apa yang sedang berlaku dalam negara.
Terbaru, menerusi Instragramnya, beliau berkongsi sebuah poster program TV “Games Of Thrones” yang menunjukkan seseorang berdiri di atas dek kapal semasa ia berlayar dalam keadaan berkabus.
“Saya bimbang dengan masa depan. Saya tidak dapat melihat bagaimana institusi boleh dipulihkan, bagaimana keadaan politik kurang “dicemari”, bagaimana reputasi antarabangsa kita boleh dipulihkan,” tulisnya.
Seterusnya, Nazir yang juga Pengerusi Kumpulan CIMB berkata, terdapat keperluan untuk seseorang berhenti seketika, dan memperbetulkan kompas moral seseorang bagi menangani masalah struktur semasa secara holistik.
Siapakah “seseorang” yang dimaksudkan oleh Nazir itu? (SH 30/01/2016).

0

0

votes
Article Rating
Kongsikan artikel ini


MENGAPA ORANG TIDAK CERDIK PUN BOLEH JADI MENTERI?

Bukanlah perkara biasa bagi pihak istana membuat teguran mengenai menteri-menteri yang dianggap tidak cerdik dan lebih selalu menjadi bahan jenaka kepada rakyat.
Sejak dulu lagi, pihak istana memang tidak pernah campurtangan dalam pentadbiran kerajaan, apatah lagi membuat teguran terbuka mengenai kedudukan menteri-menterinya.
Tetapi di era kepimpinan Najib Razak ini, kedudukan menteri-menteri yang tidak cerdik dan sering menjadi bahan jenaka bukan saja diperbual dan dijadikan momokan oleh rakyat, malah turut menggamit hati nurani istana untuk turut sama menegurnya.
Sudah tentu, dengan turut sama membuat teguran itu bermakna ketidakcerdikan dan penonjolan menteri-menteri sebagai bahan jenaka sudah mencapai “tahap gaban” sifatnya.
Terbaru, Tuanku Mahkota Johor secara terbuka membuat teguran mengenai kedudukan menteri-menteri yang tidak cerdik dan sering dijadikan bahan lawak itu.
Katanya, langkah terpenting untuk kerajaan menambah baik sistem dalam negara sekarang ialah dengan mengenepikan beberapa menteri yang dianggap sebagai bahan jenaka kepada orangramai.
Malaysia, tambahnya memerlukan menteri-menteri yang bijak yang boleh berkhidmat kepada rakyat dan bukan menampung poket sendiri.
Apabila saya menyuarakan pendapat, ia tidak bertujuan mencetuskan ketegangan dengan kerajaan Persekutuan, tetapi dengan niat untuk bekerja bersama-sama menjadikan negara ini tempat yang lebih baik, jelas Tunku Mahkota Johor itu lagi.
Tidak perlu disebut satu persatu menteri-menteri berkenaan kerana secara umumnya rakyat sudah pun mengetahui siapa mereka, tetapi yang menjadi persoalan ialah bagaimana mereka itu  boleh menjadi anggota pentadbiran dalam kerajaan.
Siapakah yang melantiknya dan kenapa setelah diketahui tidak cerdik dan sering menjadi bahan jenaka, terus juga dikekalkan sebagai menteri?
Jika menteri-menteri kelihatan tidak cerdik dan sering dijadikan bahan lawak berikutan sering bertindak atau mengeluarkan kenyataan-kenyataan pra matang, sudah tentu yang melantiknya juga berada di kedudukan yang tidak cerdik sama.
Orang yang tidak cerdik biasanya hanya akan melantik mereka yang tidak cerdik atau lebih teruk daripada itu sebagai orang bawahannya supaya dirinya kelihatan sedikit cerdik berbanding mereka.
Berbeza dengan orang cerdik yang pasti akan melantik orang cerdik juga kerana tidak mahu nilai kecerdikannya dalam memimpin dan memilih orang bawahan dipandang rendah.
Sebab itu, tidaklah merupakan kesalahan apa-apa kepada mereka yang tidak cerdik dan selalu menjadi bahan jenaka itu apabila menjadi  menteri, tetapi yang salahnya ialah siapa yang melantik mereka itu.
Yang  tidak cerdik dan selalu menjadi bahan ketawa rakyat itu mungkin sudah semulajadinya begitu dan tidak boleh “diubati” lagi, tetapi persoalannya ialah mengapa mereka tetap dilantik sebagai menteri.
Maka, penyelesaiannya ialah hanya dengan menyingkirkan orang yang berkuasa melantik menteri-menteri itu kerana disitulah punca segala-galanya mengapa sistem dalam negara ini kelihatan begitu teruk dan buruk. (SH 31/01/2016).

0

0

votes
Article Rating
Kongsikan artikel ini


PERSOALAN BARU DALAM KEMELUT MB KEDAH

Rancangan menggugurkan Mukhriz Mahathir daripada jawatan Menteri Besar kini menimbulkan persoalan baru  berikutan Jemaah Pemangku Diraja Kedah dilaporkan ingin menemui kesemua 21 ADUN BN negeri itu secara individu terlebih dahulu.
Pertemuan itu dikatakan akan diadakan pada Isnin (esok) untuk membolehkan Jemaah Pemangku Diraja Kedah menilai sama ada majoriti ADUN bersetuju dengan rancangan menukar Mukhriz atau sebaliknya.
Mukhriz juga akan turut dipanggil, tetapi beliau akan mengadakan pertemuan secara berasingan dengan Jemaah Pemangku Diraja Kedah.
Yang menimbulkan persoalan ialah mengapa Jemaah Pemangku Diraja Kedah ingin menemui kesemua 21 ADUN BN itu?
Apakah ia semata-mata kerana Mukhriz enggan mengundurkan diri dan yakin sokongan masih berpihak kepadanya?
Jika begitu, apakah akuan bersumpah yang sudah dibuat oleh 19 daripada 21 ADUN BN sebelum ini masih lagi tidak mencukupi atau ianya tidak begitu diyakini?
Apakah pertemuan Najib Razak dengan Jemaah Pemangku Diraja Kedah pada Jumaat lalu untuk maksud yang sama sambil mempersembahkan nama calon Menteri Besar yang baru, dianggap gagal dan menemui jalan buntu?
Apakah pertemuan pemimpin UMNO Kedah dengan Najib di ibu pejabat UMNO dan kemudian diikuti dengan pertemuan kedua antara ADUN-ADUN Kedah dengan Perdana Menteri serta sidang akhbar di Alor Setar yang diketuai oleh Ahmad Bashah minggu lalu, dianggap tidak bermakna apa-apa dan membuang masa saja?
Tidakkah permintaan untuk bertemu dengan ADUN-ADUN itu merupakan tanda tersirat bahawa Istana Kedah lebih mahukan Mukhriz terus dikekalkan memimpin negeri itu?
Apakah kesemua ADUN yang sudah menandatangani akuan bersumpah itu terus kekal dengan pendirian mereka atau akan “goyang” apabila bercakap dan diminta berterus-terang secara individu di depan Jemaah Pemangku Diraja?
Mungkinkah juga ADUN-ADUN itu nanti akan diyakinkan untuk terus menerima Mukhriz demi kepentingan rakyat dan negeri Kedah secara keseluruhannya? (SH
31/0122016
)

0

0

votes
Article Rating
Kongsikan artikel ini